Fahrin Lakukan Adegan Intim Sehabis Baik Agar Tidak Perlu Ulang Babak

Pelakon Fahrin Ahmad mengakui dia berasa malu dan kurang selesa apabila terpaksa melakonkan adegan intim dalam filem terbaharunya, Pilot Cafe yang bakal menemui penonton tidak lama lagi.

Menurut Fahrin, walaupun dia mempunyai pengalaman luas dalam bidang tersebut namun dia masih berasa gementar apabila diminta melakonkan adegan berpelukan dengan wanita ataupun beraksi intim sehingga menyebabkan dia berasa malu.

“Sehingga ke saat ini saya masih berasa malu dan gementar untuk melakonkan aksi-aksi intim bersama pelakon wanita dalam sesebuah drama ataupun filem. Filem Pilot Cafe paling membuatkan saya gementar kerana banyak adegan memerlukan saya beraksi sedemikian sampai saya berasa malu,” katanya.

Jelas Fahrin, bagi mengelakkan dia terpaksa melakonkan adegan tersebut berulang kali, dia akan memberikan aksi terbaik ketika penggambaran selain menyatakan dirinya perlu bersikap profesional ketika menghidupkan wataknya. (rtky/s)


Gadis Ini Bakal Isteri Zizan Razak?

Memerhatikan maklum balas peminat dunia hiburan setiap kali kami keluarkan kisah tentang Zizan Razak, ramai antara anda yang merasa sudah muak dengan perkembangan pelawak ini namun masih ada antara anda yang peduli. Jadi, kami tulis lagi.

Selepas mengumumkan yang beliau bakal berkahwin dengan gadis sekampung beberapa minggu lalu, Zizan Razak mula dihujani pertanyaan tentang siapakah gerangan gadis bertuah itu dan pastinya beliau memilih untuk lebih berahsia kali ini.

Laporan akhbar baru baru ini juga mengatakan yang Zizan Razak telah menghantar rombongan merisik ke kediaman gadis tersebut ketika pulang ke kampung baru baru ini serta menyebut nama gadis itu sebagai Nor Edura Diyana Hisham.

Baru baru ini kami menerima satu e-mail dari orang kampung Zizan Razak mendakwa beliau kenal gadis tersebut dan berbesar hati untuk kongsikan beberapa keping gambar untuk tatapan peminat yang ingin tahu. Gadis berusia 24 tahun itu dikhabarkan masih menuntut di sebuah universiti tempatan di Terengganu dalam bidang perakaunan.

Penghantar itu juga ada memaklumkan yang pelakon filem Polis EVO itu memang ada datang bersama keluarganya ke rumah gadis tersebut namun tidak pasti apa tujuan sebenar sama ada kunjungan biasa atau pun merisik. (rtky/m)


Stacy Serahkan Masa Depan Hubungan Pada Jodoh

Jika sebelum ini penyanyi Akim Ahmad seronok bercerita mengenai perjalanan kisah cinta dirinya bersama Stacy, kini kekasihnya itu memberikan kenyataan bahawa dia tidak meletakkan harapan tinggi terhadap perhubungan mereka.

Selain itu, timbul pula desas-desus lain mengatakan faktor perbezaan agama antara penghalang hubungan pasangan ini. Bagaimanapun Stacy mempunyai penjelasan tersendiri kepada perkara tersebut.

Menurut Stacy,dia merasakan pada dasarnya hubungan mereka masih di peringkat awal dan sukar untuk dia menjangkakan hala tuju hubungan tersebut pada masa hadapan malah menurut Stacy dia tidak berhak untuk menghalan Akim untuk mengeluarkan kenyataan.

“Hubungan kami sebenarnya masih di peringkat awal dan pada asasnya bukan saya yang mendedahkan perkara itu kepada umum. Sebab itu saya tidak terlalu bercakap soal cinta kerana saya sendiri belum tahu arah tuju hubungan kami ini”

“Sebelum ini pun bukan saya yang buka mulut tentang hubungan kami dan jika ada orang tanya, sebaiknya Akim yang jawab. Saya masih dengan pendirian sama untuk tidak terlalu mendedahkan perkara itu secara terbuka,” katanya kepada mStar Online.

Jelas Stacy lagi, dia masih belum melihat masa depan dalam hubungan mereka dan menyerahkan perkara itu kepada jodoh. (rtky/s)


Osman Ali Serah Pada Penonton Untuk Menilai Hasil Arahannya

Seringkali muncul dengan filem arahannya yang menonjolkan adegan intim di antara pelakon, Osman Ali baru-baru ini menafikan bahawa filem terbarunya, Pilot Cafe menggalakkan orang ramai untuk terjebak dengan gejala tidak sihat dan hubungan terlarang.

Menurutnya, apa yang dipaparkan menerusi kisah adaptasi novel nukilan Ahadiat Akashah itu ialah mengangkat realiti kehidupan yang berlaku dalam kalangan masyarakat juga nasib wanita teraniaya.

“Bukan bertujuan mengalakkan gejala anak luar nikah atau perkara negatif lain. Sebaliknya, ia adalah paparan dalam realiti kehidupan yang berlaku kalangan masyarakat kita hari ini. Selain itu, mengenai nasib wanita yang banyak dipergunakan kaum lelaki untuk kepentingan diri mereka sendiri”

“Wanita itu menjadi mangsa penganiyaan dan hamil anak luar nikah dan turut memaparkan natijah dan akibat apabila sesorang itu terjerumus dalam perbuatan tersebut” jelasnya kepada Malaysian Digest.

Tambah Osman Ali lagi, sebagai pengarah, dia cuba memberikan garapan terbaik dan menyerahkan kepada penonton untuk menilai hasil yang dibawakan. Jika penilaian yang dibuat positif, maka mesej positif yang dapat disampaikan kepada orang ramai. (rtky/s)


Kaka Azraff Anggap Fitnah Berat, Lihat Isu Dari Sudut Positif

Mengakui terkilan dengan kenyataan Tasha Shilla yang menuduhnya sebagai punca perpisahan pelakon tersebut dengan bekas kekasihnya, Kaka Azraff menyifatkan tuduhan yang dilemparkan kepadanya itu sebagai sesuatu yang melampau.

Menafikan dakwaan berkenaan, Kaka mengatakan Tasha mendedahkan perkara tersebut bagaikan mahu mendapat publisiti murahan sedangkan Tasha boleh sahaja berbincang dengannya terlebih dahulu. Malah Kaka sendiri menjadikan perkara tersebut sebagai pengajaran dalam memilih kawan.

“Saya tidak sangka Tasha menuduh saya sebegitu. Saya pernah berborak dengan Hans di sebuah majlis, tetapi kami borak biasa sahaja. Selepas itu saya tidak pernah berhubung apatah lagi mahu berbalas mesej dengan kekasih dia”

“Bagi saya tuduhan Tasha terhadap saya itu melampau dan hanya mahu mencari publisiti murahan,” katanya kepada mStar Online menjawab kembali tuduhan Tasha menerusi sebuah akhbar mingguan mendedahkan Kaka cuba mengambil kesempatan untuk rapat dengan kekasihnya ketika mereka dilanda masalah.

Selain itu, Kaka juga menganggap bahawa apa yang dilemparkan kepadanya itu sebagai salah satu fitnah yang sangat berat, namun menerimanya sebagai publisiti percuma yang diraih dalam mempromosikan single lagu terbaharunya, Bukan Hal Aku. (rtky/s)


Awie Tuntut RM1 Juta Dari Rozana Misbun

Mahkamah Tinggi Syariah Wilayah Persekutuan KL semalam telah menolak permohonan penyanyi, Awie untuk membatalkan perintah interim hadhanah secara ex-parte terhadap tiga anak hasil perkongsian hidup dengan Rozana Misbun.

Keputusan itu sekaligus membantutkan hasrat beliau untuk menuntut RM 1 juta dari isterinya itu.

Awie selaku pemohon dalam tuntutan tersebut mahu pihak responden iaitu Rozana Misbun menanggung kos atau membayar ganti rugi kepadanya berdasarkan dakwaan fakta-fakta tidak benar dalam tuntutan balas berhubung hak penjagaan anak-anak mereka.

Keputusan mengekalkan hak penjagaan sementara kepada Rozana Misbun dibacakan di hadapan Pendaftar Mahkamah Tinggi Syariah, Muhammad Fathi Saleh.

Rozana Misbun ketika ditemui mStar Online melahirkan rasa bersyukur dengan keputusan mahkamah mengekalkan hak penjagaan anak-anak mereka kepadanya walaupun anak sulungnya, Putra Ahmad Merrah yang berusia lapan tahun masih dalam jagaan Awie dan tidak diserahkannya.

“Alhamdulillah sahaja yang mampu saya ucapkan ketika ini apabila mahkamah mengekalkan hak penjagaan sementara itu kepada saya. Saya yang melahirkan mereka dan tiada kata dapat digambarkan perasaan saya biarpun Merrah tidak bersama saya,” katanya. (rtky/m)


Hafiz Hamidun Yakin Masyarakat Tahu Bezakan Perkara Baik Dan Buruk

Penyanyi nasyid terkenal, Hafiz Hamidun meluahkan pendapatnya yang kurang bersetuju dengan garis panduan yang ditetapkan oleh Jabatan Kemajuan Islam Malaysia (JAKIM) berhubung pengasingan di antara lelaki dan wanita dalam acara hiburan.

Menurut Hafiz, banyak perkara yang perlu diambil kira berhubung dengan garis panduan itu kerana ia melibatkan banyak pihak dan seharusnya melalui proses percubaan terlebih dahulu sebelum melaksanakannya terus.

“Akan tetapi, ini tidak bermakna saya menentang atau tidak bersetuju 100 peratus. Saya masih hormati dan percaya bahawa ada jalan penyelesaian berhubung dengan isu ini”

“Namun, saya sangat terbuka untuk menyertai mana-mana perbincangan seperti mana yang dimaklumkan kepada saya sebaik sahaja isu garis panduan ini mendapat perhatian,” jelas Hafiz yang yakin bahawa masyarakat negara ini yang masih tahu membezakan antara perkara baik dan buruk serta mampu mengawal diri mereka dalam berhibur.

Malah, katanya lagi, agama Islam sendiri tidak pernah menghalang umatnya untuk berhibur asalkan tidak melalaikan dan tahu akan batas-batas agama yang perlu dijaga. (rtky/s)


Wardina Hormati Kebebasan Agama, Kesal Dengan Isu Turunkan Salib

Tergerak untuk memberikan kenyataan melalui laman sosial Facebook, Wardina Safiyyah menyuarakan simpati terhadap isu simbol salib gereja di Taman Medan yang yang mencetuskan pertikaian penduduk tempatan di sana baru-baru ini.

BACA: Isu Buli Sekolah. Wardina Safiyyah Kini Salahkan Pembikin Filem Gangster

Melalui luahan di Facebook, Wardina menyatakan bahawa tanda salib itu tidak perlu diturunkan malah dalam masa yang sama turut memohon maaf kepada penganut Kristian di taman itu kerana merasakan mereka dibuli dan hak kebebasan beragama golongan itu seolah-olah disekat.

“Saya harap salib itu kekal di situ. Tolong jangan turunkan. Saya memahami perasaan kenalan penganut Kristian di situ dan meminta maaf kerana kalian sering dibuli oleh sebilangan saudara seislam saya. Wahai saudara Islam semua, jadilah umat Islam yang sebenar-benarnya”

“Biarkan penganut agama Kristian juga mendapat hak kebebasan mereka. Kepada penganut Kristian Taman Medan, sampaikan salam saya kepada Paderi juga permohonan maaf saya,” kata Wardina.

Bagaimanapun, tindakan Wardina berbuat demikian mendapat reaksi berbaur daripada peminat – ada yang menyokong dan ada juga yang tidak bersetuju dengan apa yang diluahkan dirinya di laman media sosial tersebut. (rtky/s)


Kamal Adli Simpati Terhadap Emma Maembong Kerana Dicemuh Peminat

Nama pelakon Kamal Adli sudah pun dikaitkan bersama dengan Emma Membong ketika Emma masih lagi bersama Zizan dan kini, Kamal bagaikan memberi sedikit pembayang mengenai hala tuju hubungannya bersama Emma.

“Kami hanya kawan. Masih di peringkat kawan. Dengan apa yang dilalui dan tanggapan orang, saya tak mahu dituduh cuba “sailang” hubungan mereka dan dengan situasi “hangat” masing masing. “Saya tak pernah wujud masa Emma dan Zizan bercinta”

“Masih terlalu awal untuk kami ke fasa serius,” kata Kamal yang sebelum ini pernah dikatakan menjadi punca keretakan hubungan Emma sebelum ini namun pelakon ini menafikannya malah turut menyifatkan gosip tersebut sebagai gosip paling comel buat penutup tahun 2014.

Mengenai kejutan hari lahir yang diatur Emma dan kawan-kawannya kepada Kamal, pelakon berkenaan beranggapan bahawa ia tidak lebih daripada ingatan seorang teman malah turut bersimpati apabila Emma Maembong dicemuh hebat kerana sambutan hari lahirnya itu.

“Cuma saya dapat tahu teruk juga peminatnya hentam dan marah dia (Emma) apabila muat naik gambar kejutan hari lahir saya di laman Instagram. Saya kasihan pula dengan keadaan menimpanya itu. Saya sampai suruh dia tak payah lagi muat naik gambar membabitkan saya”

“Dalam situasi ini saya pun hairan kenapa dia dibenci dan dimarahi peminat. Ruang harus diberi untuk mana-mana artis pun jika jodoh mereka dengan sesiapapun tak berpanjangan,” jelas Kamal Adli menyusun kata. Okay, kita tunggu episod seterusnya pula bagaimana ceritanya. (rtky/s)


Fast & Furious 7 Kutip RM3.6 Billion Selepas 17 Hari Ditayangkan Di Seluruh Dunia

Setelah 17 hari ditayangkan di seluruh dunia, filem Fast & Furious 7 telah berjaya mengutip RM3.6 billion sekaligus menjadikan filem tersebut sebagai filem pertama pada tahun 2015 yang mencatat kutipan tertinggi.

Siri filem ini yang bermula pada 2001 telah menyaksikan francais tersebut berubah menjadi antara jenama paling terkenal di Hollywood di samping mendapat sokongan daripada berjuta peminat daripada seluruh dunia.

Selain itu, penampilan terakhir pelakon Paul Walker juga merupakan antara sebab Furious 7 dinantikan peminat filem tersebut. Walker sebelum ini maut dalam sebuah kemalangan pada tahun 2013, dimana pengambaran Furious 7 masih berjalan waktu itu.

Selain itu, Van Diesel juga selaku produser dalam masa yang sama turut memberikan gambaran bahawa francais tersebut akan hadir dengan filem ke 8, meneruskan legasi Fast & Furious tanpa kehadiran pelakon Paul Walker. (rtky/s)


Temui Lee Min Ho Di NU Sentral Jumaat Ini

Kepada peminat dunia hiburan Korea Selatan, ini pastinya satu peluang yang tidak boleh anda lepaskan untuk bertemu dengan salah seorang bintang besar dari sana. Lee Min Ho akan berada di Kuala Lumpur untuk anda semua Jumaat ini.

Bintang yang popular menerusi drama bersiri Boys Over Flower dan The Heirs ini bakal hadir ke Kuala Lumpur sebagai duta kepada 11street yang merupakan pusat beli belah online yang bakal dilancarkan secara rasmi untuk pasaran Malaysia pada hujung minggu ini.

Lee Min Ho akan berada di NU Sentral pada jam 5.00 petang Jumaat ini dan 22 orang peminat bertuah akan memiliki peluang untuk bergambar dengan bintang Korea ini & anda boleh mencuba nasib menerusi satu peraduan yang dianjurkan 11street di laman rasmi mereka.

Kehadiran Lee Min Ho sebagai jurucakap atau duta 11street turut akan ditemani oleh pelakon Malaysia, Emily Chan yang juga dilantik dengan tugas sama. Jangan lepaskan peluang ini jika anda peminat tegar dan sila jaga tingkah lagu. (rtky/m)


Suami Yatt Hamzah Bersyukur, Anggap Perkara Terjadi Ada Hikmah Tersendiri

Pelakon Yatt Hamzah hari ini (Isnin) menarik balik permohonan cerai terhadap suaminya iaitu Abdul Mutalib Abdul Shukor yang difailkan di Mahkamah Rendah Syariah Wilayah Persekutuan di sini pada 24 Februari lalu.

Saifullah membenarkan permohonan itu ditarik balik selepas pasangan tersebut mencapai kata sepakat untuk meneruskan kehidupan sebagai suami dan isteri. Yatt dan suaminya turut menghadiri perbicaraan tersebut bersama peguam Syarie, Nuraini Fauzi.

Terdahulu, pada 12 Mac lalu, pelakon itu dan pasangannya meminta kepada mahkamah yang sama tempoh sebulan untuk menyelesaikan masalah rumah tangga mereka cara baik.

Sementara itu, Abdul Mutalib dan Yatt ketika ditemui diluar mahkamah bersyukur dengan keputusan itu selain menganggap ia mempunyai hikmah tersendiri dan berharap semua pihak dapat mendoakan kebahagian mereka berdua. (rtky/s)


JAKIM Arah Asingkan Lelaki, Wanita Ketika Konsert Hiburan Di Malaysia

Baru baru ini, Jabatan Kemajuan Islam Malaysia (JAKIM) telah mengeluarkan satu Garis Panduan Hiburan Dalam Islam yang menerima banyak komen dan kritikan dari pelbagai pihak terutamanya mereka yang terlibat dalam penganjuran acara dan konsert di Malaysia.

Antara garis panduan yang diberikan JAKIM adalah pengasingan penonton mengikut jantina ketika penganjuran konsert hiburan di Malaysia dan perkara ini mendapat perhatian Ketua Pegawai Eksekutif Kumpulan Livescape Asia, Iqbal Ameer yang melontarkan pandangannya sendiri.

“Tiada penganjur acara akan melayan langkah sedemikian. Saya lebih suka tidak mengadakan apa-apa konsert daripada mengikut garis panduan tersebut. Ini tidak adil untuk artis, semua yang terlibat dalam persembahan dan yang paling penting peminat,” ujarnya.

Iqbal Ameer berkata yang semua pengajur acara di Malaysia telah banyak memberikan alternatif dan kaedah berbeza untuk menganjurkan konsert di Malaysia namun senua idea yang dilontarkan seakan tidak diendahkan pihak terbabit.

“Jika garis panduan ini diamalkan, Malaysia akan kerugian dalam industri yang bernilai berjuta-juta ringgit ini. Semua orang akan pergi ke negara lain seperti Thailand, Indonesia dan Singapura untuk menikmati acara hiburan,” tambahnya.

Garis panduan edisi kedua itu dikeluarkan JAKIM awal minggu ini selepas diluluskan Muzakarah Jawatankuasa Fatwa Kebangsaan ke-107 pada Februari. (rtky/m)


Abby Abadi Enggan Dedah Punca Sebenar Kahwin Norman Hakim

Baru baru ini kecoh juga di internet apabila Abby Abadi telah memuatnaik sekeping gambar bersama caption yang menjadi persoalan ramai. Beliau mendedahkan yang perkahwinan bersama Norman Hakim dahulu bukan dibina atas dasar cinta.

Ini memulakan banyak spekulasi di kalangan peminat yang rata rata berkata Abby Abadi sengaja mengeluarkan kenyataan seperti itu untuk meraih publisiti murahan selain ada tujuan tersembunyi untuk menggangu rumahtangga bahagia Norman Hakim & Memey Suhaiza.

Bercakap kepada Sinar Harian, Abby Abadi telah memutuskan untuk tidak meneruskan niatnya untuk bercerita mengenai perkara itu selepas membaca komen dan juga kritikan ramai.

“Tak apalah, saya malas nak layan sebab kalau jawab nanti, orang akan panjangkan perkara ini & lagipun, ramai sangat juri awam kat Malaysia ini. Saya memutuskan untuk tidak lagi melanjutkan perkara ini. Tiada apa yang serius dan kalau cerita pun, ia tidak berbaloi. Jadi, lupakanlah saja”

“Bagi saya, ia bukanlah satu perkara yang penting untuk dikongsikan bersama,” ujarnya.

Macam kita tidak kenal Abby Abadi selama ini memang suka berdrama sendiri. Tidak mengapa jika beliau tidak mahu berkongsi, semoga selepas ini tidak ada lagi hint yang menimbulkan spekulasi orang ramai ditimbulkan. (rtky/m)


Bocey Masih Ingat Asal Usul, Minta Maaf Jika Terlepas Pandang

Berdasarkan reputasi dan juga populariti yang sekian meningkat, ada pihak yang mendakwa kumpulan Bocey sudah mula menaikkan harga untuk persembahan malah dalam masa yang sama turut mula lupa diri namun perkara tersebut disangkal oleh Abam.

“Saya menafikan tuduhan yang dilemparkan terhadap kami kerana setakat ini belum ada mana-mana pihak yang menyuarakan pendapat berkenaan lupa diri. Kami sendiri terkejut apabila ada yang bertanyakan sama ada kami lupa diri”

“Sebagai artis, kami rasa kami cuba sedaya upaya untuk melayan peminat sama rata tetapi tidak tahu pula jika ada pihak yang terasa hati dengan tindakan kami tanpa disedari. Malah pihak yang mengenali kami pastinya tidak akan percaya gosip ini kerana tahu kami bukanlah seperti yang didakwa,” jelas mereka.

Melalui BH Plus juga, Abam, Fard dan Acey memohon maaf atas perlakuan mereka jika ada yang tersinggung. Selain itu, Bocey juga tidak kisah sekiranya ada di antara mereka yang lebih menonjol kerana perkara tersebut juga menaikkan nama Bocey itu sebagai satu kumpulan. (rtky/s)


Amar Baharin Tercedera Ditumbuk Ketika Berlakon Adegan Bergaduh

Benda kalau sudah mahu jadi, memang bukan boleh dielakkan. Itu yang terjadi kepada pelakon Amar Baharin baru baru ini yang mengalami kecederaan selepas ditumbuk ketika menjalani penggambaran drama Jalan Cinta Ke Syurga di Rawang pada pagi Ahad lalu.

Bercerita kepada media tentang apa yang berlaku, Amar Baharin berkata kejadian berlaku ketika beliau bersama beberapa orang pelakon tambahan lain melakonkan adegan pergaduan sebelum terkena tumbukan oleh seorang pelakon baru, Redza Rosli.

“Sedang asyik bergelut, Redza yang sepatutnya menumbuk saya dengan kadar perlahan telah pun terlebih sasaran lalu menyebabkan kulit pada bahagian kelopak mata terkoyak,” ujarnya.

Pelakon itu bagamanapun tetap meneruskan penggambaran yang berbaki sedikit sebelum beliau dihantar ke Hospital Pakar KPJ Rawang untuk mendapatkan rawatan.

“Tetapi masa itu saya tak rasa sakit. Dua jam selepas kejadian barulah saya ke Hospital Pakar KPJ Rawang untuk mendapatkan rawatan dan doktor memberitahu luka saya agak dalam dan ia perlu dijahit,” tambahnya lagi kepada mStar Online.

Amar Baharin turut berkata kemungkinan besar penggambaran sebuah drama selepas ini perlu ditangguhkan sementara menunggu lukanya itu sembuh. (rtky/m)


Seksi Kerana Terpaksa, Izara Aishah Nafi Sudah Mula Sombong

Mengakui mulai rasa kurang selesa sejak membintangi filem Sejoli lagi, Izara Aishah mengakui dia kini sudah meletakkan syarat dari segi soal pemakaian oleh kerana beberapa penampilan dirinya yang agak seksi di dalam filem sebelum ini.

“Bila saya tonton semula lakonan saya dalam Sejoli, saya mula sedar dan berasa tidak selesa. Jadi, sekarang saya letakkan syarat tidak mahu tampil dengan pemakaian yang terlalu terdedah”

“Untuk filem Pilot Cafe ini pun, babak saya kena pakai seksi tu sebenarnya saya kurang selesa tapi saya terpaksa akur dengan permintaan pihak produksi. Namun, dari segi lakonan pula, saya tidak letak syarat apa-apa”

“Lagipun saya percaya yang kekasih saya faham mengenai bidang kerja saya sebagai seorang pelakon. Asalkan saya tahu menjaga diri dan batasan,” katanya yang turut menafikan kepada peminat bahawa dirinya sudah semakin sombong ketika ini kepada Malaysian Digest. (rtky/s)


Zizan Razak Sudah Jalin Hubungan Ketika Bersama Emma Maembong?

Menurut Metro Ahad hari ini melalui ruangan Cik Pang, khabarnya pelakon dan pengacara, Zizan Razak sudah pun menghantar rombongan merisik yang juga merupakan gadis sekampung iaitu dari Terengganu.

Rombongan merisik keluarga Zizan dikatakan telah bertandang ke rumah si gadis pada Rabu minggu lalu malah ruangan itu juga berjaya mencungkil nama sebenar bakal isteri Zizan iaitu Nor Edura Diyana Hisham yang baru berumur 24 tahun dan menuntut dalam bidang perakaunan di universiti tempatan di Terengganu.

Bagaimanapun, ada khabar angin yang mengatakan bahawa Zizan sudah pun menjalin hubungan dengan gadis tersebut sejak selebriti itu masih bercinta dengan Emma namun perkara itu tidak diketahui benar atau pun tidak.

Si gadis juga dikatakan pernah bergambar bersama Emma di sebuah restoran tapi memperkenalkan diri sebagai peminat Emma. Malah apabila isu Zizan dan si gadis yang dikatakan sebagai orang ketiga itu muncul, Zizan berkali-kali menafikan dengan pihak media.

Apa-apa pun, semoga apa yang dilakukan oleh Zizan dapat menjawab pertanyaan orang ramai dan peminat. Lagi pun tidak salah jika Zizan berkongsi perkara baik sama ada sudah merisik atau bertunang, apatah lagi jika sudah berkahwin. (rtky/s)


Pendatang Baru Dunia Hiburan Banyak Terlibat Demi Hidup Mewah

Mungkin untuk menyara kehidupan bergelar selebriti dan kos sara hidup yang tinggi, sekurang-kurangnya lima selebriti lelaki tanah air sedang dipantau pihak berkuasa kerana dipercayai menjadi anak ikan atau lelaki peneman kepada golongan wanita kaya dan kenamaan (VVIP).

Ketua Penolong Pengarah Bahagian Kongsi Gelap, Maksiat & Perjudian Bukit Aman, Datuk Roslee Chik berkata, pihaknya sememangnya memantau pergerakan beberapa selebriti tanah air yang dikesan terbabit dalam kegiatan itu.

“Mereka (selebriti) jangan ingat kerna populariti boleh terlepas. Saya tegaskan supaya mereka semua bertaubat dan hentikan kerja terkutuk itu jika tidak mereka akan diheret ke muka pengadilan,” katanya.

Tambah Roslee, kebanyakan mereka yang terlibat di dalam kegiatan ini dipercayai pendatang baru yang suam-suam kuku dalam dunia hiburan tapi mampu hidup mewah tanpa tawaran berterusan dalam bidang lakonan atau nyanyian.

Selain itu, menurut Roslee, melalui hasil risikan juga mendapati selebriti terbabit juga bukan sahaja menemani pelanggannya di pusat hiburan semata-mata malah ada juga yang dipercayai berakhir di ranjang selain menjelaskan bahawa aktiviti persundalan ini salah di sisi undang-undang. (rtky/s)


Amy Search Rancang Tambah Sekolah Tahfiz Jika Semuanya Berjalan Lancar

Niat murni vokalis kumpulan Search ini yang sentiasa mendapat sokongan hebat daripada peminatnya, Amy Search menjelaskan pembukaan sekolah tahfiz yang diusahakannya bersama seorang rakan adalah sebagai bekalan amalannya di akhirat nanti.

“Apa yang saya lakukan ini (membuka sekolah Tahfiz) mengikut apa yang termampu dalam mengimbangkan bekalan amalan saya di dunia dan akhirat. Pun begitu saya tidak mempunyai sebarang perancangan untuk bersara daripada industri muzik kerana itu semua ditentukan oleh Allah”

“Sekolah tahfiz tersebut dibuka oleh saya bersama dengan seorang rakan yang terletak di Sungai Buloh. Kini kami mempunyai seramai 15 orang pelajar dan itu sudah mencukupi kerana tempat tersebut tidak dapat menampung jumlah bilangan pelajar yang ramai”

“Pada masa sekarang biar saya fokus dulu dengan apa yang ada kerana bila semua berjalan dengan lancar kita akan tambahkan lagi tahfiz yang lebih besar pada masa hadapan,” katanya kepada mStar Online.

Apa pun, semoga usaha Amy sentiasa dipermudahkan malah sokongan yang diberikan peminat terhadap usaha murni penyanyi ini sudah cukup untuk menggambarkan bahawa tidak mustahil perkara ini akan menjadi lebih baik pada masa hadapan. (rtky/s)


Zul Ariffin Tak Kisah Dimaki Demi Menjaga Privasi Keluarga

Dua tiga hari ini kecoh dengan satu komen yang ditinggalkan seorang peminat yang kecewa tidak dapat bergambar dengan artis pujaannya, Zul Ariffin dan perkara ini terus menjadi bualan ramai sehingga ada beberapa pihak terbaru muncul meluahkan pengalaman mereka sendiri.

Anda boleh membaca artikel kami berkaitan perkara ini semalam dan di ruangan komen dipenuhi dengan pelbagai reaksi dari para peminat yang menyokong Zul Ariffin dan tidak kurang juga mengatakan pelakon itu kini semakin sombong selepas popular.

Sedar akan apa yang dikatakan para peminat hiburan ketika ini, Zul Ariffin tampil memberikan reaksi ringkas menerusi Twitter beliau dengan mengatakan dirinya tidak kisah dimaki hamun sebegitu rupa demi menjaga privasi ahli keluarganya.

Dalam isu ini kami rasa peminat juga harus memahami yang selebriti juga manusia biasa dan adakalanya mahu kehidupan peribadi mereka tidak diganggu apatah lagi dirakamkan melalui lensa kamera. Kedua dua belah pihak boleh mengambil pengajaran dari apa yang terjadi ini. (rtky/m)


Afdlin Shauki Terkenangkan Allahyarham Harun Salim Bachik

Pelakon dan pelawak Afdlin Shauki berkata dia terkenang Allahyarham Harun Salim Bachik kerana sebelum ini mereka berdua bersama menjayakan slot pementasan Lawak Ke Der tetapi pada musim ke-4 ini dia melakukannya secara solo ataupun stand-up comedy.

“Saya sebelum ini masuk ke bilik itu tempat di mana saya duduk dengan Abang Harun. Tadi saya masuk pun macam teringatkan dia, sehingga saya minta tukar ke bilik lain di mana bilik itu tempat kami bersama untuk ‘make-up’, pakai kostum dan sebagainya. Kalau saya duduk bilik itu pasti akan terkenangkan dia. Memori bersamanya di Istana Budaya sangat kuat,” katanya.

BACA: Afdlin Shauki Mungkin Bekerja Dengan Hugh Jackman Untuk Filem Sabah

Bagaimanapun perkara itu tidak menjejaskan konsentrasi Afdlin untuk membuat persembahan seterusnya menghiburkan peminat di Lawak Ke Der. Dia turut berkata, Allahyarham Harun Salim Bachik juga seorang yang professional dan optimis dengan setiap perkara yang dilakukannya.

“Kita kena professional dan perlu tahu kerja dan tugas kita ialah untuk menghiburkan, dan abang Harun pun sama dia sangat professional apabila waktu bekerja, dia akan bekerja bersungguh. Masa sebelum membuat persembahan dia tidak akan bercakap atau membuat lawak pun dan akan berdiam untuk memberikan fokus sepenuhnya kepada persembahan”

“Saya menghargai dia apabila saya membuat persembahan dengan betul. Bila sahaja selesai membuat persembahan barulah terkenangkannya apabila tribute mengingatinya dipersembahkan. Kalau saya fikirkan dia semasa membuat persembahan memang takkan jadi dan tak boleh pun sebut namanya. Saya kena jaga dan tahan sehingga ke akhir persembahan,” tambahnya lagi.

Sementara itu, Teater Lawak Ke Der akan dipentaskan bermula 16 April sehingga 19 April 2015 di Panggung Sari Istana Budaya Kuala lumpur. Jom! (rtky/hfz)


Taufik Mahu Leboh Fokus Dan Dekat Dengan Peminat Di Malaysia

Sering kali membuat persembahan di bumi Malaysia, penyanyi dari Singapura, Taufik Batisah sudah mula merancang untuk berpindah ke sini bagi memudahkan perjalanan kerjayanya di samping dapat memberi fokus lebih karier nyanyiannya itu.

“Bila masa (mahu berpindah) tu belum tahu lagi. Isteri saya tak ada masalah. Sekarang saya kena pujuk ibu saya dulu. Saya rasa bila saya semakin sibuk di sini nanti kenalah pindah. Bila tinggal di sini lebih lama boleh saya buat benda lain juga, berlakon ke,” katanya kepada portal Mangga Online.

Malah menurut Taufik, dia sebenarnya memang sudah lama untuk mendapatkan perhatian di Malaysia namun usahanya dalam album terdahulu gagal dan dengan peluang yang ada kini, penyanyi ini mempunyai alasan yang cukup kukuh untuk menetap di sini.

Selain itu, Taufik juga percaya jika dengan tinggal di Malaysia, khususnya di Kuala Lumpur dia akan semakin dekat dengan peminat serta ruang untuk muncul di media lebih mudah. (rtky/s)


Diganggu Makhluk Halus, Wak Doyok Dicekik Ketika Tidur

Siapa sangka, Wak Doyok yang kini sedang asyik dilanda kontroversi turut sama menjadi mangsa gangguan makhluk halus ketika dia menjalani penggambaran program bercorak permainan, Ke Indonesia Ke Kita? (KIKK).

“Dalam perjalanan balik ke tempat penginapan di Lombok, saya terdengar bunyi mengilai dalam hutan. Saya juga rasa seperti dicekik seseorang ketika tidur,” katanya menceritakan keadaan ketika diganggu oleh makhluk halus di sana.

Selain itu, menurut Wak Doyok, dia juga mengalami masalah sakit perut selain makanan tempatan kurang menepati cita figura fesyen ini. Nama sahaja Wak Doyok tetapi makanan Indonesia tidak boleh masuk rupanya.

Bercerita mengenai individu yang mendakwa dirinya bernafsu songsang, Wak mahu melaporkan perkara berkenaan kepada polis secepat mungkin malan lebih teruk lagi, model fesyen ini juga mengakui tertekan dengan perkara tidak benar yang menimpanya itu. (rtky/s)


Hans Isaac Akui Sedang Mengenali Hati Budi Seseorang

Kehadiran Hans Isaac dalam rancangan MeleTOP baru-baru ini ternyata membuatkan hati yang pernah bertaut sebelum ini kembali bertemu namun Hans semahunya mahu mengelak bertentang mata dengan Neelofa dan bersikap profesional dalam rancangan tersebut.

Menurut Hans, punca utama dia kelihatan kekok dalam rancangan tersebut adalah kerana dia seboleh-bolehnya tidak mahu bertentang mata dengan Neelofa kerana mahu mengelak menjadi bahan usikan Nabil dan rakan-rakan yang lain ketika di rancangan tersebut

“Sepanjang temubual tempoh hari saya selesa cuma mungkin saya nampak seperti mengelak daripada memandang dia kerana setiap kali saya pandangnya, tak semena-mena saya rasa mahu ketawa”

“Lagipun, sebenarnya saya mahu mengelak daripada jadi bahan usikan Nabil, sebab saya dapat rasa Nabil dan teman lain yang ada di situ ketika itu mesti cari peluang nak mengusik kami,” katanya yang kini sibuk dengan pementasan Lawak Ke Der 2015.

Lebih menarik lagi, Hans juga mengakui kini dirinya sedang mengenali seseorang namun masih ingin berahsia terlebih dahulu sebelum mendedahkan kepada orang ramai mengenai perkara tersebut.

“Saya sedang mengenali seseorang. Itu saja yang saya boleh katakan selebihnya saya tidak mahu dedahkan. Seperti yang pernah saya katakan sebelum ini, saya tidak mahu lagi terlalu berkongsi mengenai hubungan cinta. Saya tidak berbohong dan benar saya sedang kenali seseorang,” katanya. (rtky/s)


Peminat Menyesal Sokong Zul Ariffin Sehingga Menang Anugerah

Nampaknya sudah ada suara peminat mendakwa pelakon yang semakin meningkat popular ini sudah pun mula menunjukkan lagak apabila enggan bergambar malah dari rungutan peminat itu juga, individu tersebut sangat kecewa apatah lagi, mereka jugalah yang mengundi Zul Ariffin dalam setiap anugerah yang dipertandingkan.

Suara yang sangat kecewa tersebut dalam masa yang sama turut menyatakan bahawa mereka bersungguh-sungguh mengundi pelakon ini bagi memastikan Zul menang di dalam anugerah yang dipertandingkan namun tindakan Zul sangat mengguris hati.

Selain itu, kini peminat tersebut mengaku sangat membenci pelakon tersebut ditambah lagi dengan makian penuh beremosi dan menyesal di atas tindakan mereka memberikan sokongan kepada Zul Ariffin. Tapi peminat Zul semua tahu bukan, Zul sayang awak 200%? (rtky/s)


Remy Ishak Cedera Ketika Lakukan Babak Intim Bersama Izara Aisyah

Sekali lagi bekerja di bawah arahan pengarah Osman Ali melalui filem Pilot Cafe selepas Cun dan Sejoli, Remy Ishak dalam masa yang yang sama sempat berkongsi pengalamannya dalam menjayakan watak Rashid selaku pemuda kampung.

“Saya pernah baca novel Pilot Cafe sewaktu zaman sekolah. Saya pernah bercita-cita nak jadi juruterbang jadi saya memang pernah berangan nak berlakon sebagai Ameer tetapi mungkin bukan rezeki saya kali ini,” kata Remy.

Tambah Remy antara babak yang cukup mencabar dirinya adalah ketika babak berasmara bersama Maya (lakonan Izara Aishah) di atas batu. Remy juga dalam masa yang sama turut mengalami kecederaan ketika melakukan babak tersebut.

“Babak itu di mana kami berdua berbaring di atas batu di pantai. Ketika penggambaran babak itu, ombak sangat besar. Sebelum buat babak itu aya ada beritahu Izara yang saya rasa takut sebab memang ombak kuat pada masa itu”

“Ada sekali kami dipukul ombak dan hampir hanyut. Mujurlah tangan saya mencengkam kuat pada batu tersebut. Ketika lakukan babak itu juga kaki saya tercucuk batu karang yang ada di celah batu tersebut dan mengalami pendarahan”

“Kesannya sampai sekarang di tapak kaki saya ada satu lubang kecil akibat tusukan karang itu,” katanya berkongsi pengalaman bersama portal Malaysian Digest. (rtky/s)


Gambar Seksi Diana Danielle, Pengurusan Tampil Minta Maaf Pada Semua

Baru baru ini nama Diana Danielle menjadi sebutan ramai selepas gambar beliau dalam keadaan cukup seksi menghiasi dua buah majalah ternama Malaysia. Diana Danielle bagaimana pun mengambil pendekatan untuk berdiam diri dan menunggu suasana reda.

Bukan mudah nampaknya berhadapan dengan kontroversi yang melibatkan sensitiviti masyarakat dua kali berturut turut. Pengurusan Diana Danielle, Prokuya Studios yang diwakili Fadzil Zahari tampil meminta maaf kepada semua pihak atas apa yang berlaku.

“Sebagai wakil Prokuya Studios, saya harus memikul tanggungjawab ini, seterusnya membuat permohonan maaf kepada seluruh masyarakat yang berasa tersinggung. Kami berdiam diri bukan kerana ingin lari daripada memberi komen, tetapi mahu membiarkan keadaan reda terlebih dahulu sebelum memberi penjelasan,” ujarnya kepada Berita Harian.

Fadzil Zahari juga memberikan penjelasan atas apa yang berlaku ketika sesi fotografi kedua dua majalah itu sehingga pihak pengurusan terlepas pandang akan gambar yang dirakam untuk keluaran majalah tersebut.

“Ketika fotografi, saya atau kakitangan lain tiada di lokasi. Jadi kami tidak tahu apa yang berlaku hingga edisi berkenaan berada di pasaran. Gambar itu kemudian membangkitkan kemarahan ramai yang membuatkan kami terpaksa menunggu hingga situasi reda”

“Saya juga tidak menyangka selepas itu muncul pula majalah kedua. Walaupun gambar itu tidak seperti yang pertama, ia sekali lagi membuat orang ramai tersinggung. Pihak kami bukan sengaja mahu membakar lagi suasana dengan satu persatu kontroversi,” tambahnya lagi.

Nampaknya pihak pengurusan Diana Danielle atau mana mana artis sekali pun selepas ini harus lebih berhati hati dengan imej yang akan dipaparkan kepada peminat. Artis itu sendiri sebenarnya punya pilihan untuk tidak beraksi seksi pada awalnya, but oh well. (rtky/m)


Izara Aishah Elak Imej Seksi Dalam Lakonan

Salah seorang teraju utama dalam filem Pilot Café, Izara Aishah menjelaskan bahawa dia lebih selesa untuk tidak berpakaian terdedah dalam setiap filem atau drama yang dilakonkannya serta telah menjadi salah satu syarat dalam karier seninya.

“Saya letak syarat pada pakaian, iaitu tidak terlalu terdedah. Ini merupakan kehendak Izara sendiri kerana tidak selesa berpakaian sebegitu. Memang perkara ini sejak dulu lagi selepas menonton filem Sejoli. Dalam filem Pilot Café ada satu babak itu terpaksa Izara memakai pakaian itu tetapi dalam erti kata lain, sudah seksi habislah,” katanya.

Dalam pada itu, Izara turut menafikan bahawa dia dikatakan telah berubah personalitinya selepas bercinta bersama Adib Khalid. Baginya dia masih sama cuma sekarang orang lebih mengenalinya kerana dia kini lebih bersifat terbuka dalam soal percintaannya.

“Saya tak perasan, jadi bila orang dah cakap macam itu saya akan tengok balik. Bagi saya sendiri saya rasa sama sahaja, begitu juga dengan kawan-kawan dan keluarga mereka cakap tidak ada apa-apa perubahan yang berlaku pada diri saya walaupun saya sedang bercinta”

“Sekarang ini saya lebih terdedah dengan hubungan percintaan. Jadi orang lebih nampak saya punya perangai, sebelum ini tidak ada pun”

“Mungkin juga sebelum ini orang kurang mengenali saya kerana tak berapa nak expose diri sendiri. Sekarang ini bila orang dah kenal, orang kata pula saya dah berubah. Saya juga tak faham bila orang kata saya sombong. Bila ada yang nak ambil gambar, saya selalu panggil mereka,” ulasnya.

Sementara itu, Izara Aishahyang akan bergandingan bersama-sama teraju utama filem Pilot Café iaitu Fahrin Ahmad, Neelofa dan Remy Ishak bakal menggegarkan seluruh pawagam tanah air pada 30 April ini. Jangan lupa serbu pawagam nanti, heh. (rtky/hfz)


Anak Jadi Inspirasi Fasha Sandha Mulakan Jenama Pakaian Kanak Kanak

Baru baru ini telah berlangsung majlis sambutan hari lahir yang kedua Putra Rayfal Ramli iaitu anak sulung kepada pelakon terkenal, Fasha Sandha telah diadakan semalam di Kelab Diraja Selangor dan ianya meriah dihadiri oleh rakan dan ahli keluarga.

Antara 200 tetamu yang hadir ke majlis itu termasuklah Datuk Siti Nurhaliza dan suami Datuk Sri Khalid Mohamad Jiwa, Lisa Surihani, Liyana Jasmay, Erin Malek, Putri Balqish dan Eina Azman.

Bercakap kepada mStar Online tentang perkembangan terbaru hidupnya, Fasha Sandha berkata dirinya kini sedang melalui fasa kehidupan seorang wanita yang sempurna dan matang selain tiada apa yang dimahukan lagi selepas dikurniakan keluarga sebahagia ini.

“Tiada apa lagi yang saya inginkan kerana Allah sudah memberi saya sebuah kehidupan seorang wanita yang bahagia. Apa yang penting ialah menjaganya dan meletakkan ia ditempat paling atas dalam kehidupan saya,” ujar Fasha Sandha.

Dalam pada itu, Fasha Sandha khabarnya bakal memperkenalkan jenama pakaian kanak kanak beliau sendiri yang diinspirasikan dari anak lelaki termasuk anak tirinya Putra Rayqal.

“Saya akan keluar dengan label baju kanak-kanak jenama Jiwa yang saya dedikasikan kepada anak lelaki saya iaitu Rayfal dan Rayqal.Produk kecantikan Jemaima untuk anak perempuan saya, jadi pakaian ini saya buat untuk mereka pula. Setakat ini sambutan baik melalui online,” ujarnya.

Bagus Fasha Sandha mulakan perniagaan dedikasi untuk anak anak dna juga untuk masa hadapan mereka juga. Berikut beberapa keping gambar sekitar majlis sambutan hari lahir Putera Rayfal untuk tatapan anda. Enjoice! (rtky/m)


Neelofa Jelaskan Isu Tak Bertudung Dalam Filem Terbaru, Pilot Cafe

Isu tidak berhijab pelakon Neelofa dalam filem terbaru Pilot Cafe sekali lagi mendapat perhatian peminat dunia hiburam tempatan kerana secara jelasnya Neelofa yang dikenali kini sememangnya menjaga batas dan auratnya itu.

Bertemunya di majlis tayangan filem Pilot Café kelmarin, dia menjelaskan bahawa filem lakonannya itu telah menjalani penggambaran pada tahun 2013. Seperti yang telah kita ketahui pula, Neelofa mula berhijrah sekitar Julai tahun lepas.

“Bila saya memuat naik poster filem ke Instagram saya, ada peminat yang bercakap kenapa nak letak gambar saya yang tak bertudung di situ. Hari ini saya akan jelaskan yang pertama ialah penggambaran filem Pilot Café dijalankan pada tahun 2013”

“Manakala yang kedua filem ini juga melibatkan banyak pihak & yang ketiga saya bersyukur filem ini keluar sekarang, sebab orang boleh tengok saya di dua sisi yang berbeza,” katanya.

Menurutnya lagi, tidak adil bagi seseorang itu untuk menghukum orang lain, sebagai manusia biasa seseorang itu tidak pernah lari daripada melakukan kesilapan.

“Dua tahun lepas saya cukup berbeza dengan yang sekarang ini dan sebagai manusia biasa yang selalu melakukan kesilapan tidak adil untuk orang itu mengkritik, menghukum atau menghakimi sesiapa. Sesiapa sahaja boleh berubah bila-bila masa sahaja”

“Untuk peminat-peminat semua kalau saya boleh edit perkara yang lepas sudah tentu saya akan lakukannya sekarang. Apa yang boleh saya lakukan sekarang ialah belajar daripada pengalaman yang lepas,” tambahnya.

Jangan lupa untuk saksikan filem Pilot Café, arahan Osman Ali yang turut dibintangi nama besar seperti Fahrin Ahmad, Izara Aishah, Remy Ishak dan ramai lagi yang akan ditayangkan pada 30 April ini. Amaran, bawa tisu sebanyak mungkin heh. (rtky/hfz)


Remy Ishak: Adik Saya Yang Bertunang

Gosip terbaru melanda pelakon Remy Ishak baru-baru ini yang dikatakan telah bertunang secara rahsia akhirnya dinafikan pelakon itu apabila dia menjelaskan itu sebenarnya adalah adik lelakinya yang telah bertunang dan akan mendirikan rumah tangga pada September tahun ini.

“Saya rasa ini mungkin salah faham. Saya ada terperasan di mana ada seorang peminat komen di Instagram saya bertunang. Adik saudara saya yang bagi tahu. Saya rasa dia silap yang sebenarnya adik saya yang bertunang adalah dan akan berkahwin pada bulan 9 ini”

“Salah faham telah berlaku jadi peminat-peminat yang lain terkejut, mereka ingat saya benar-benar telah bertunang,” jelasnya semasa majlis tayangan filem Pilot Café kelmarin.

Dalam pada masa yang sama Remy Ishak turut ditanya bilakah gilirannya pula untuk bertunang & seterusnya mendirikan rumah tangga.

“Saya kena selesaikan adik-adik terlebih dahulu dan selepas itu saya pula. Lagipun saya merupakan anak sulung lelaki jadi banyak perlu untuk saya membantu mereka menguruskan hal-hal sebegini,” katanya.

Menurut Remy lagi, dia bukanlah seorang yang memilih tetapi adakalanya wanita-wanita di luar sana takut untuk bersama dengannya kerana mereka punyai persepsi dan pandangan berbeza mengenai dirinya. Untuk itu, sekiranya tidak mempunyai lagi teman istimewa dia akan menyerahkan jodoh kepada keluarganya dan Tuhan.

“Calon-calon teman wanita tidak ada lagi. Buat masa sekarang saya berkawan dengan semua orang. Saya tidak ada nak pilih yang sesuai atau tidak kerana nak cari yang ‘perfect’ mana ada. Untuk itu, saya mungkin tengok kepada faktor umur kalau sudah terlalu lewat dan meningkat jauh saya serahkan pada keluarga dan Tuhan”

“Orang takut untuk berkawan dengan Remy Ishak. Mereka selalu mempunyai tanggapan yang berbeza sehingga tersalah tafsir akan diri saya. Kalau ada saya ingin mencari orang yang melihat Remy Ishak dan bukan sebagai artis,” tambahnya lagi. (rtky/hfz)


Zizan Razak: Ini Bukan Bakal Isteri Saya

Semenjak membuat pengakuan yang beliau bakal berkahwin tidak lama lagi dengan gadis pilihan ibunya, Zizan Razak diasak dengan soalan siapakah identiti gadis tersebut dan sekeping gambar terbaru di akaun Instagram beliau mendapat perhatian peminat.

Dalam gambar tersebut Zizan Razak khabarnya sedang minum petang bersama ibu juga pengurusnya, Ashraf Rahman di kampung halaman Terengganu bersempena dengan ulangtahun kelahiran pelawak itu yang ke-31. Dan, ada seorang gadis dalam gambar tersebut.

BACA: Zizan Razak Nafi Bakal Nikah Jun, Masih Belum Balik Berbincang

Ramai yang meninggalkan komen pada gambar itu bertanyakan adakah gadis tersebut merupakan bakal isteri Zizan Razak yang masih misteri kini.

“Bukan, itu kekasih abang saya,” jelas Zizan ringkas menerusi aplikasi Whatsapp kepada wartawan Berita Harian. Nampaknya kita masih perlu terus menunggu, heh. (rtky/m)


Siti Nurhaliza & Che Ta Zahirkan Sokongan Terhadap Tun Mahathir

Jika anda ambil peduli tentang apa yang berlaku di negara kita ketika ini, pastinya anda sudah pun membaca tentang kritikan dan persoalan yang dibangkitkan oleh mantan Perdana Menteri Malaysia, Tun Dr Mahathir Mohamad terhadap kepimpinan negara ketika ini.

Kami bukan mahu menyentuh perkara itu lebih mendalam tetapi lebih tertarik dengan sokongan secara terbuka yang diberikan oleh orang ramai termasuklah para selebriti terhadap perjuangan Tun Mahathir dalam memberikan maklumat telus kepada rakyat tentang hal ehwal negara.

Dato’ Siti Nurhaliza dan Rozita Che Wan antara nama besar dalam industri hiburan menyatakan sokongan terhadap Tun Mahathir melalui akaun sosial masing masing.

“Love you Tun dan sentiasa bersama Tun. Sejarah kepimpinan Tun mengharungi pelbagai cabaran dan dugaan membangunkan Malaysia hingga terkenal di mata dunia patut kita hargai serta contohi. Tiada yang muda kalau tidak kerana orang tua,” tulis penyanyi itu baru baru ini.

Kenyataan itu timbul selepas Tun Mahathir menerusi blog beliau menulis tentang dirinya yang keseorangan ketika ini membangkitkan kritikan terhadap kepimpinan negara.

Rozita Che Wan juga menerusi akaun Instagram beliau menzahirkan sokongan terhadap Tun Mahathir dengan mengatakan yang siapakah yang akan mendengar suara rakyat jelata seperti dirinya jika persoalan negara tidak diangkat oleh orang berwibawa seperti Tun M.

“Saya sedar saya keseorangan. Tetapi jika saya berasa bertanggungjawab kepada rakyat salahkah. Apabila duit rakyat hilang dan ini tersembunyi dari rakyat salahkah kalau saya tanya,” tulis Tun Mahathir baru baru ini. Nyata beliau tidak keseorangan, kami ada. (rtky/m)


Awal Ashaari Pelik Kasut Dipakai Ketika Kemalangan Turut Dicuri

Siapa sangka ketika anda terlibat dengan kemalangan, masih ada individu yang ingin mengambil kesempatan di atas anda. Baru-baru ini, pengacara Awal Ashaari turut mendedahkan beberapa barangan peribadinya hilang dicuri ketika terlibat dalam kemalangan jalan raya 29 Mac lalu.

Menurut Awal, antara barangan yang hilang termasuklah kasut yang dipakainya ketika itu malah dalam masa yang sama dia juga tidak menyangka ada pihak tergamak berbuat demikian ketika orang sedang dalam kesusahan dan memerlukan bantuan.

“Saya tahu selalunya apabila berlakunya satu satu kemalangan, ada saja orang yang tidak bertanggungjawab cuba mengambil kesempatan terhadap kejadian yang berlaku terutamanya mencuri barang- barang mangsa”

“Bagi saya itu tidak patut kerana mereka perlu menghulurkan bantuan. Saya juga mengalami nasib yang sama apabila beberapa barangan keperluan penggambaran milik saya diambil.

“Peliknya kasut yang saya pakai pun boleh hilang. Mujurlah dompet saya tidak dicuri,” katanya kepada mStar Online baru baru ini. (rtky/s)


Ikut Cakap Orang Tua, Hairul Azreen Tidak Kerap Bertemu Hanis Zalikha

Persiapan perkahwinan Hairul Azreen dan bakal isterinya pelakon Hanis Zalikha yang sudah siap 80% itu sudah sedikit sebanyak melegakan pasangan ini. Apa yang lebih menarik Hairul memberitahu dia kini cuba untuk mengurangkan aktiviti bertemu dan keluar bersama.

Mereka mengambil keputusan tersebut selepas mendengar nasihat orang orang tua, baginya apa yang baik tidak salah untuk didengar dan diikuti untuk kebaikan pada masa depan.

“Kalau setakat untuk keluar untuk berbincang mengenai kerja itu adalah. Bukanlah tidak berjumpa langsung cuma kita kurangkan, malam kita sudah tidak keluar dan yang terakhir adalah baru-baru ini sewaktu menonton tayangan filem Fast & Furious dan itu pun balik sebelum jam 8 malam”

“Bagi saya untuk percaya atau tidak terpulang pada individu, mana yang baik kita turutkan,” ujar Hairul yang ditemui semasa majlis meraikan ulangtahun ke-30 Media Hiburan.

Menurut Hairil dia mengenali Hanis semasa di zaman laman sosial MySpace sekitar tahun 2004. Ketika itu masing-masing masih berada di persekolahan dan mereka berdua hanya rapat selepas bersama-sama berada dalam industri hiburan tanah air.

“Kalau ikut kenal dia pada zaman MySpace 2004. Waktu itu saya aktif bersukan dan dia masih bersekolah. Kami berkawan betul-betul dalam 2-3 tahun kebelakangan ini,” tambahnya. (rtky/hfz)


Wak Doyok: Saya Tidak Kacau Sesiapa

Semalam melalui satu akaun Twitter seorang lelaki telah mendedahkan yang beliau pernah melakukan aktiviti songsang bersama personaliti TV dan fesyen popular, Wak Doyok dan ianya mengejutkan ramai pihak yang seakan tidak mampu percaya akan kenyataan itu.

Kami sendiri tidak tahu sejauh mana benarnya pendedahan yang dibuat, boleh jadi fitnah semata mahu menjatuhkan nama Wak Doyok yang memang dikenali ramai kini. Namun, Wak Doyok sendiri tidak menafikan atau mengiyakan kenyataan itu, setakat ini.

Melalui akaun Instagram beliau, Wak Doyok meluahkan rasa hatinya tentang kontroversi yang melanda kini dalam satu status panjang lebar berkaitan usaha beliau mencari rezeki dalam industri selama tiga tahun dan saban hari menerima tohmahan.

UPDATE-1: Bercakap kepada Mangga Online, Wak Doyok mengatakan yang dakwaan lelaki itu di Twitter adalah satu fitnah dan bercadang untuk buat laporan polis berkaitan perkara ini.

“Apalah nasib aku ini satu demi satu haters nak menjatuhkan aku. Aku famous macam ini selama 3 tahun bukan aku yang minta jadi sampai sekarang. Ini semua dah ditentukan oleh Allah yang mana kita mahu mengubah nasib sendiri atas kerja keras aku”

“Untuk membahagiakan keluarga aku tak pernah kacau hidup orang, selama ini ada orang yang susah kita sesama Islam bantulah sedikit sebanyak. Dalam hal yang berlaku dalam hidup ini pasti ada hikmahnya sekiranya kita berlaku baik adil dan saksama,” tulisnya.

Seperti kami katakan tadi, tiada penjelasan kukuh tentang dakwaan lelaki semalam dalam tulisan beliau yang penjang lebar itu. Mungkin Wak Doyok lebih selesa untuk tidak menjawab dari terus diasak dengan pelbagai persoalan jika salah jawab, kan? (rtky/m)


Urusan Umrah Bersama Mualaf Pernah Ditipu, Adi Putra Turut Membantu

Bermula dengan hanya berdakwah melalui laman sosial Facebook dan Instagram miliknya, baru-baru ini Adam Corrie mendedahkan bahawa dia telah berjaya menarik kira-kira 15 indidvidu bukan Islam untuk memeluk agama itu sejak dia bergelar mualaf pada Julai 2007.

“Alhamdulillah, setakat ini ada sudah 15 orang saya berjaya bantu untuk memeluk agama Islam. Ramai terbuka hati menerusi dakwah yang saya lakukan di laman sosial Facebook dan Instagram. Saya selalu memuat naik status tentang Islam, ia hanya status yang mudah dan semua umat Islam tahu”

“Seperti potongan ayat-ayat Al-Quran yang memberi makna tentang kebaikan dan Islam itu mudah. Daripada situ ramai yang bukan beragama Islam memberi mesej secara peribadi bertanyakan lebih lanjut tentang Islam,” ujarnya kepada mStar Online.

Dalam pada itu, Adam berkata, dia dalam proses menjalankan projek ibadah umrah bersama golongan mualaf yang tidak berkemampuan dan projek yang sudah diusahakan selama dua tahun itu akhirnya bakal dilaksanakan pada 10 Jun depan bersama 25 jemaah dari Perkim.

“Projek ini sudah dua tahun saya usahakan, namun banyak sangat rintangan terutama dalam hal dana dan penaja. Dulu saya pernah kena tipu juga, mereka kata ingin taja 40 jemaah, namun akhirnya diam tanpa sebarang mesej.

“Kali ini, pelakon Adi Putra banyak menolong cari dana dan penaja untuk 25 jemaah, Insya-Allah jika tiada halangan kami akan berangkat menunaikan umrah pada 10 hingga 21 Jun depan,” ujarnya yang kini masih mencari dana untuk duit perbelanjaan jemaah di tanah suci. (rtky/s)


Rita Rudaini Derita Batin & Tuntut Mutaah RM300,000 Dari Bekas Suami

Pelakon popular, Rita Rudaini dalam satu keterangan kepada Mahkamah Tinggi Syariah Shah Alam mengakui tindakan bekas suaminya, Aidil Zafuan menceraikannya menerusi khidmat pesanan ringkas (SMS) menyebabkan beliau mengalami tekanan perasaan dan menderita batin.

Selain turur menjejaskan kehidupan seharian dan kerjaya seninya, Rita Rudaini menambah yang kisah dirinya diceraikan tersebar dengan cepat itu menyebabkan dia terpaksa menanggung aib.

BACA: Rita Rudaini Akui Dirinya Dan Anak Tidak Bergantung Pada Wang Aidil Zafuan

“Saya malu dengan masyarakat sehingga takut untuk keluar rumah. Saya juga mengalami tekanan perasaan kerana ditinggalkan seorang diri bersama dua anak yang masih kecil. Namun semangat untuk mempertahankan hak anak-anak saya menguatkan diri dengan mengatasi gangguan emosi tersebut,” ujarnya di hadapan Hakim Mawardi Che Wan.

Rita Rudaini memberi keterangan sedemikian pada perbicaraan kes tuntutan mutaah RM300,000 pelakon itu semalam dan perbicaraan itu berjalan tanpa kehadiran Aidil Zafuan yang tidak mendapat kelepasan majikan (JDT) kerana sedang menjalani latihan. (rtky/m)


Isu Pelawak Kasanova: Tauke Buat Laporan Polis, Saman Penulis Blog

Menjadi salah seorang individu dinamakan sebagai pelawak yang penuh dnegan kontroversi baru baru ini, Tauke Jambu telah mengambil keputusan tekad untuk membuat laporan polis dan menyaman tiga orang penulis blog yang masih terus memfitnah dirinya.

Berkongsi perkembangan terbaru itu bersama mStar Online, Tauke berkata tuduhan tersebut amat keterlaluan sehingga menjejaskan pekerjaannya sebagai penyampai radio di ERA FM.

“Saya terlalu marah sehingga saya membuat laporan polis ke atas tiga penulis blog yang menulis cerita yang tidak benar tentang saya sedangkan saya sudah jelaskan bahawa saya bukan individu yang dimaksudkan (dalam kontroversi pelawak) itu”

“Setakat ini polis sedang buat siasatan & petang Selasa saya akan berbincang dengan pihak Astro tentang tindakan daripada sudut perundangan yang boleh diambil terhadap mereka,” ujarnya.

Tauke membuat laporan polis di Balai Polis Gombak sekitar jam 10.00 malam tadi terhadap tiga penulis blog yang menfitnah dirinya sebagai individu terkait dengan kontroversi seorang pelawak yang didakwa kaki perempuan selain sering menghantar mesej lucah. (rtky/m)


Zizan Razak Nafi Nikah Jun & Masih Belum Bincang Tarikh Kahwin

Laporan media baru baru ini yang mengatakan Zizan Razak bakal menamatkan zaman bujang pada Jun 2015 mendapat perhatian ramai dan tidak kurang juga mengatakan tindakan pelawak itu mendirikan rumahtangga hanyalah semata mata mahu menutup kontroversi selama ini.

Dalam kenyataan terbaru kepada Harian Metro, Zizan Razak berkata yang beliau belum pun pulang ke kampung untuk bincangkan hal perkahwinan tetapi tidak menolak kemungkinan akan berkahwin dengan gadis pilihan ibunya itu pada tahun ini juga.

“Memang sya akan berkahwin tahun ini tapi belum tentu Jun seperti yang kecoh diperkatakan. Apa apa pun saya kena berbincang dengan keluarga dulu sebab (kami) baru sebulan saja kenal”

“Terkejut sangat bila baca laporan (kononnya) saya akan berkahwin Jun depan. Kalau sudah berjumpa dan berbincang, barulah saya berani sahkan tarikh. InsyaAllah kalau semua berjalan lancar memang tahun ini juga sebab saya bukan makin muda,” ujar Zizan.

Dalam laporan sama, Zizan Razak juga mengakui yang usaha untuk memenangi semula hati Emma Maembong semenjak mereka berpisah Januari lalu kini sudah berakhir.

“Akhirnya saya kena akur jodoh antara kami sudah tiada, walau apa pun berlaku hidup perlu diteruskan. Buat Emma saya doakan yang terbaik dan saya percaya dia boleh pergi jauh dalam industri,” tambahnya lagi. (rtky/m)


Lelaki Dedah Pernah Skandal Dengan Wak Doyok, Lakukan Aktiviti Songsang?

Belum habis lagi rupanya khabar angin yang mengatakan figura yang popular kerana fesyennya, Wak Doyok merupakan seorang pengamal aktiviti songsang ataupun ringkasnya seorang gay. Selepas penafian dibuat, ada pula individu tampil membuat pengakuan peribadi.

Seorang lelaki melalui sebuah akaun Twitter beliau semalam telah memuat naik satu status yang menimbulkan tanda tanya di kalangan peminat hiburan sama ada benar Wak Doyok pernah melakukan aktiviti songsang dan sejauh mana kebenaran apa yang ditulis.

Kenyataan lelaki itu timbul selepas Wak Doyok menulis penafian khabar angin yang mengatakan beliau gay melalui Facebook baru baru ini dan apa yang ditimbulkan lelaki ini seakan serius termasuklah mengaku pernah melakukan akviti songsang bersama Wak Doyok.

“Saya tak amik kisah pun apa orang cakap. Kita tidak boleh suruh orang berhenti bercakap. Saya bukan gay, saya sembahyang punya orang, tidak amalkan hubungan sejenis,” ujar Wak Doyok sebelum ini. Mungkin sudah masa keluar kenyataan baru? (rtky/m)


Intan Ladyana Kembali Solo?

Kisah percintaan yang tidak kesampaian antara pelakon Intan Ladyana dan Kamal Adli suatu ketika dahulu menjadi buah mulut di kalangan peminat industri tempatan sehinggakan Ada yang tidak boleh menerima mereka sudah tidak sehaluan lagi.

Nampaknya perkara tersebut tidak menjejaskan kedua-dua mereka ini apabila timbul gosip Intan sudah menemui penggantinya dan begitu juga dengan Kamal Adli yang digosipkan pula bercinta bersama pelakon Emma Maembong.

Bagaimanapun Intan Ladyana menafikan yang dia kini sedang hangat bercinta dan mengatakan itu hanyalah gosip semata-mata.

“Kehidupan sekarang ini biasa sahaja. Buat masa ini belum ada jodoh lagi. Ada jodoh ke? Itu hanya gosip sahaja,” katanya bersahaja.

Dalam pada itu, Intan yang sekali lagi bergandingan bersama aktor kacak Farid Kamil dalam filem berjudul Abang Lejen menyatakan filem ini sedikit memberikan kelainan dan cabaran buat dirinya apabila terpaksa lipsync sambil menari. Selain itu terpaksa menggantungkan diri sehingga membuatkan perutnya terjerat.

“Kena lipsync sambil menari ala tamil sehingga mengambil satu hari penggambaran. Manakala yang lainnya saya terpaksa rigging iaitu tergantung di atas siling terlalu lama sehingga menjerat perut,” tambahnya. Filem Abang Lejen bakal ditayangkan pada 16 April ini. (rtky/hfz)


Farid Kamil Anggap Kontroversi Sebagai Cabaran Sebelum Bergelar Lagenda

Terpalit dengan kontroversi berkaitan gambar seksi isterinya di dalam majalah Esquire edisi Mac lalu, Farid Kamil mengakui terkilan dengan situasi tersebut dan menyatakan perkara itu seharusnya dijawab oleh pihak pengurusan isterinya.

Menurut Farid, penjelasan tersebut seharusnya dijawab oleh Prokuya Studio selaku pihak pengurusan isterinya yang juga dimiliki oleh adiknya sendiri iaitu Fadzil Zahari.

“Saya tidak mahu komen tentang perkara itu kerana ia adalah hal peribadi kami, cukuplah saya katakan bahawa saya terkilan dengan kontroversi tersebut. Perkara ini seharusnya dijawab oleh pihak pengurusan dia  kerana ia adalah di bawah tanggungjawab pengurusan itu,” ujarnya kepada mStar Online ketika ditemui pada majlis pratonton filem Abang Lejen di Damansara, semalam.

Mengakui kontroversi yang melandanya isterinya itu merupakan sesuatu yang berat dan tidak dijangka, Farid dalam masa yang sama menyifatkan perkara tersebut sebagai cabaran seorang artis dalam menuju fasa bergelar seorang lagenda. Okay.

Nampaknya tanggungjawab pihak pengurusan memang besar betul ya sehingga boleh mengambil alih peranan seorang suami. Apa-apa pun kami pasti ramai peminat Farid dan juga Diana sentiasa mendoakan agar pasangan ini sentiasa cemerlang dan mencapai bahagia di alam perkahwinan. (rtky/s)


Kesihatan Awal Belum Stabil & Perlukan Pemandu Sementara

Terlibat dalam kemalangan jalan raya yang menyebabkan keadaan keretanya rosak teruk pada 29 Mac lalu, Awal Ashaari menjelaskan ketika ini dia terpaksa menggunakan perkhidmatan teksi dan mengakui memerlukan pemandu sementara.

“Banyak kali juga saya menggunakan perkhidmatan teksi sekarang ini sehingga mereka sudah kenal saya dan bertanya keadaan saya selepas kemalangan”

“Saya mungkin akan mencari pemandu dalam masa terdekat supaya mudah untuk saya bergerak kemana-mana dan tidak menganggu sesiapa terutama isteri saya yang sibuk bekerja,” katanya yang menjelaskan keputusan tersebut dibuat atas nasihat doktor.

Tambah Awal yang turut mengadakan majlis kesyukuran di Marhaba Restaurant, Publika, pada Ahad lalu, pemandu yang dicari ini hanyalah untuk sementara waktu sahaja sehinggalah kesihatannya benar-benar pulih dan juga berharap trauma kemalangan tersebut berkurangan.

Majlis kesyukuran yang diadakan selepas Awal terselamat dari kemalangan ini turut dihadiri oleh anak-anak Tahfiz Al-Mustaqim, Paya Jaras, Selangor. Semoga kesihatan Awal akan bertambah baik dan kembali berani memandu sendiri. (rtky/s)


Tasha Shilla: Yang Penting Hati, Bukannya Pakaian Seseorang Itu

Selepas sekian lama kerap menerima komen negatif dari para pengikut beliau di Instagram, Tasha Shilla nampaknya hari ini seakan hilang sabar apabila mengeluarkan kenyataan membalas semua yang menegur cara pemakaiannya sekaligus.

Bukan itu sahaja, menerusi kemaskini terbaru Tasha Shilla turut mendedahkan wajah pengguna akaun di Instagram yang sering meninggalkan komen berbaur ‘nasihat’ terhadap cara beliau menjalani hidup terutamanya dalam bab pemakaian yang tidak mengikut lunas Islam.

Setakat artikel ini ditulis, sudah tiga individu didedahkan di Instagram Tasha Shilla dan ini mula mengundang rasa kurang senang di kalangan peminat beliau yang mula merasakan pelakon ini tidak boleh menerima teguran atau nasihat secara terbuka.

“Saya tak marah cuma biarlah saya kongsikan bagaimana kamu tengok saya boleh tersenyum dan bahagia. Bukan senang jadi diri yg dikenali ramai lagi lagi berstatus selebriti. Selalu dihukum oleh manusia yang bijak pandai di dunia ini. Hakikatnya artis ini juga manusia seperti kamu”

“Ada hati dan perasan, kita suka cari salah artis macamlha kita baik sangat. Tak tutup aurat masuk neraka, perempuan akhir zaman, begitu skali pemikiran kalian. Ianya akan buat kamu tak pernah bersyukur. Nak sangat hati tu jadi macam artis. Jadi diri kita sendiri lebih bahagia”

“Saya TashaShilla tetap jujur menjadi diri saya, biar tak tutup aurat dikepala tapi saya menjaga aurat hati lidah mulut saya. Yakinlah semua manusia hendak ke arah kebaikan, bagi semangat kepada mereka,” antara tulisan beliau hari ini. (rtky/m)


Emma Maembong Tak Anggap Tindakan Zizan Razak Terburu Buru

Bekas kekasih Zizan Razak, Emma Maembong menafikan bahawa dirinya merupakan individu yang bakal menjadi isteri kepada pelawak tersebut malah Emma turut memberitahu bahawa selepas hubungan mereka berkahir, dia tidak berhasrat untuk kembali semula sebagai kekasih Zizan.

“Maaf bukan saya wanita yang akan berkahwin dengan Zizan. Saya dengar juga dia akan berkahwin Jun ini dan sudah tentu saya gembira untuk dia”

“Soal jodoh saya fikir bukan kita yang menentukannya. Sama seperti orang lain, saya juga mahu sampaikan ucapan tahniah buat dia dan bakal isteri,” kata Emma,” katanya kepada Utusan Malaysia di samping mengakui sentiasa mendoakan kebahagiaan bekas kekasihnya itu.

Selain itu Emma mempercayai soal jodoh dan menolak tindakan Zizan berkahwin itu sebagai suatu keputusan yang tergesa- gesa. Malah dia juga percaya Zizan sudah cukup dewasa untuk membuat keputusan sendiri dan yang terbaik buatnya.

Zizan secara mengejut memberitahu pihak media bahawa dirinya bakal berkahwin pada Jun ini dengan gadis pilihan yang juga berasal dari negeri kelahirannya iaitu Terengganu. Bagaimanapun Zizan enggan mendedahkan identiti bakal isterinya itu buat masa ini. (rtky/s)


Zizan Razak Akui Ke Pusat Karaoke, Nafi Langgan Pelacur

Masih lagi melekat dengan dakwaan bahawa dirinya ialah pelawak kasanova, baru-baru ini, sekali lagi nama Zizan Razak dipetik kerana dikatakan melanggan pelacur ketika berkunjung di Indonesia atas urusan kerja. Bagaimanapun pelawak ini menafikan perkara jijik tersebut.

“Tak elok buat cerita macam itu. Kebetulan saya ke sana ke negara tersebut untuk jalankan tugas-tugas saya, tiba-tiba orang kaitkan pulak. Tapi secara jujurnya, saya pergi pusat karaoke kat sana, tapi takdela pulak pelacur kat sana”

“Yang ada kat dalam tu ada snooker je. Mungkin orang nampak kita kat situ, orang assumed. Saya mengaku saya masuk ke pusat karaoke tu tapi demi Allah takde pelacur dalam tu,” jelas Zizan kepada Melodi bersungguh-sunguh.

Selain itu dalam masa yang sama, Zizan menolak kemungkinan bahawa bekas kekasihnya, Emma Maembong serta bekas pengurusnya adalah antara individu yang terlibat dalam menjatuhkan nama beliau di dalam industri hiburan tanah air.

Boleh tahan juga dakwaan-dakwaan yang melanda pelakon ini. Apa pun, semoga perkahwinan Zizan Jun nanti bakal membawa sinar baru dan juga membuka rezeki yang lebih luas dalam kehidupan pelawak ini. (rtky/s)


Juliana Evans Tumpang Gembira Sam Bunkface Kahwin

Pernah menjalin cinta bersama Sam Bunkface, pelakon dan pengacara Juliana Evans melahirkan rasa gembira buat Sam yang bakal bergelar suami kepada penerbit TV3 iaitu Aida Azira pada 25 April ini.

“Saya sangat gembira menerima perkhabaran yang Sam sudah bertemu dengan seseorang dan akan meneruskan kehidupan baru. Saya sentiasa mendoakan yang terbaik buatnya dan semoga mereka berdua kekal bahagia serhingga ke akhir hayat”

“Kami berdua sudah lama berpisah dan semuanya sudah pun berlalu seperti kata orang lama, barang yang lepas usah dikenang. Mungkin tiada jodoh buat kami berdua namun saya sebenarnya tumpang gembira menerima berita perkahwinanya ini,” katanya kepada mStar Online.

Baru-baru ini, Juliana Evans dikatakan sedang menjalin cinta dengan penyanyi rap Sona One namun menafikan perkara tersebut dan menyifatkan perkara tersebut sebagai mengarut. (rtky/s)


Jihan & Hariz Tidak Rancang Perkahwinan, Serah Jodoh Pada Allah

Jangka masa lapan tahun bukanlah masa yang singkat namun bagi pelawak dan pengacara popular, Jihan Muse,
dia dan kekasih, Ungku Hariz Faizal Ungku Mohamed Fadli berjaya menyembunyikan kisah percintaan mereka dengan baik daripada pengetahuan media mahupun peminat.

BACA: Akui Undi Jihan Muse, Sharifah Sakinah Risau Kemenangan Jadi Isu

Jihan mula mencuri tumpuan apabila sering muncul bersama Hariz di majlis-majlis anugerah namun menurut pelawak ini, dia sudah lama muncul bersama namun apa yang mereka lakukan itu bukanlah bertujuan untuk memberitahu bahawa mereka akan melangkah ke alam yang lebih serius selepas ini.

“Saya tidak mahu soal cinta lebih menonjol, apatah lagi Hariz tidak menggemarinya. Saya dan Hariz pendatang baru, kalau belum apa-apa sudah jaja cerita begitu, takut nanti orang meluat,” katanya kepada Metro Ahad.

Selain itu, Jihan mengakui walaupun sudah bergelar kekasih selama 8 tahun, dia mahupun Hariz tidak pernah menetapkan tarikh atau waktu tertentu untuk mengikat mereka dengan pernikahan berikutan dua kali kegagalan apabila merancang perkahwinan.

“Bukankah jodoh itu Allah yang tentukan. Saya tidak pernah meletakkan sasaran waktu bila kami harus bernikah. Pernah sebelum ini saya membuat perancangan akan bernikah pada usia 23 tahun, tetapi gagal.
“Kemudian saya sekali lagi membuat perancangan untuk bernikah pada usia 27 tahun”

“Tetapi ia tetap tidak berlaku juga. Sekarang apabila usia melepasi 30 tahun, saya langsung tidak meletakkan sasaran. Kalau datang jodoh, saya terima dengan tangan terbuka, sama ada cepat mahupun lambat,” jelasnya lagi. (rtky/s)


Wak Doyok Nafi Minat Kaum Sejenis

Jika sebelum ini Wak Doyok pernah dilabel gila seks oleh peminatnya, kali ini sekali lagi figura fesyen untuk lelaki ini dipersoal seksualitinya dan didakwa meminati kaum sejenis atau lebih biasa disebut gay.

Kelihatan tenang menjawab soalan tersebut, Wak Doyok menafikan perkara tersebut selain memberitahu bahawa dirinya kini tidak mengambil kisah mengenai kritikan dan cemuhan yang dilemparkan kepadanya kerana tahu apa yang dilakukannya kini.

“Saya tak amik kisah pun apa orang cakap. Kita tidak boleh suruh orang berhenti bercakap. Saya bukan gay, saya sembahyang punya orang, tidak amalkan hubungan sejenis,” jelas Doyok kepada Melodi sebaik diterjah soalan tersebut.

Selain itu, Wak Doyok juga mengakui bahawa dia kehilangan banyak tajaan akibat isu dilabelkan gila seks tersebut dan berikhtiar untuk memperbaiki dirinya sepanjang berada di dalam bidang peragaan di samping memegang status selebriti .

Mungkin ini juga pengajaran buat Wak Doyok, jika tidak terkena, sampai bila tidak belajar. Apa yang penting, peluang sentiasa ada untuk Wak buktikan yang terbaik di dalam kerjayanya. (rtky/s)


Arni Nazira Anggap Kelahiran Cahaya Mata Baru Umpama Hadiah Ulangtahun Perkahwinan

Tahniah diucapkan kepada Arni Nazira, pelakon yang popular sekitar tahun 90-an kerana selamat melahirkan anak ketiga hasil perkongsian hidup bersama suami, Mohd Hazrie pada 10 April lalu.

Menurut Arni, dia menyifatkan kelahiran anak lelakinya itu sebagai hadiah ulangtahun perkahwinan dia dan suami. Sebelum ini, Arni mempunyai dua orang lagi anak hasil perkahwinan terdahulu dengan penyanyi rock, Awie.

Menerusi gambar yang dikongsikan bersama di akaun Instagram miliknya, rata-rata peminat gembira dengan perkara tersebut malah dalam masa yang sama turut mendoakan yang terbaik kepada keluarga bahagia ini yang sentiasa murah dengan senyuman.

Apa-apa pun, semoga dengan kehadiran cahaya mata baru di dalam keluarga ini bakal membawa lebih kemeriahan dan moga dilimpahkan rezeki yang melimpah ruah lagi. Semakin berusia, semakin cantik Arni Nazira nampaknya. (rtky/s)


Imam Tegur Johan, Ozlynn Isu Bercium Depan Khalayak

Masih lagi cerita berkisarkan mengenai tindakan Johan mencium isterinya, Ozlynn Watie di khalayak umum sewaktu diumumkan sebagai pemenang anugerah baru-baru ini, mendapat teguran daripada Imam Masjid Bukit Aman, Ustaz Hassan Al Fadhli Abd Rahman.

Menurut Ustaz Hassan, secara asasnya hukum suami mencium isterinya tidak menjadi kesalahan namun perbuatan tersebut haruslah disembunyikan daripada pengetahuan umum kerana terdapat segelintir penonton dalam acara tersebut yang belum berkahwin.

“Kita juga harus menutup fitnah yang akan disebarkan oleh orang ramai kerana bukan semua orang tahu wanita itu (Ozlynn) adalah isteri Johan”

“Contohnya sewaktu di rumah, isteri boleh mempamerkan auratnya kepada suami kerana pada waktu itu tidak ada orang lain selain suaminya. Namun sewaktu di luar rumah, isteri harus menutup auratnya agar tidak dilihat oleh orang lain”

“Begitu juga, cium di rumah boleh kerana tidak ada orang lain, tetapi depan orang ramai tidak boleh walaupun cium itu halal bagi suami dan isteri,” jelasnya.

Sementara itu sebelum ini, Ozlynn juga mengeluarkan kenyataan apabila perbuatan mereka dicemuh sedangkan pasangan selebriti lain yang masih tidak ada hubungan yang sah dibiarkan bebas bergaul dan tidak ditegur pula. (rtky/s)


Siti Elizad, Suami Rancang Bulan Madu Di Mekah

Setelah selesai majlis pernikahan mereka pada 11 Januari lalu di Masjid Wilayah Persekutuan Kuala Lumpur, hari semalam telah berlangsung majlis resepsi Siti Elizad dan juga suami, Shamsul Baharin di The Sacred Garden, Kampung Pengantin, Kuala Lumpur.

Jika mengikutkan perancangan Elizad sebelum ini, sepatutnya dia mahu mendedahkan mengenai tarikh pernikahannya pada majlis resepsi tersebut namun berita mengenai pernikahannya pada Januari lalu berjaya dihidu dan terbongkar.

Selain itu, menurut Metro Ahad, Elizad sebenarnya sudah merancang untuk berbulan madu dengan melakukan ibadat umrah. Niatnya untuk menunaikan umrah sebelum ini terbantut kerana tiada mahram.

“Selepas bernikah saya menyatakan hasrat saya itu kepada suami dan dia berbesar hati untuk menunaikan hajat saya itu. Tambahan pula saya merancang untuk melaksanakan ibadat umrah untuk arwah ibu sekali,” kata Elizad yang masih mencari masa yang sesuai untuk pergi kerana dihimpit jadual ketat ketika ini.

Apa yang pasti, ramai peminat doakan yang terbaik kepada Elizad yang turut menjadi ibu ‘segera’ kepada dua orang anak suaminya itu. Moga dipermudahkan segala urusan dan bertambah bahagia sehinga ke akhir hayat. (rtky/s)


Zizan Razak: Kahwin Mungkin Dapat Elak Fitnah Bukan-Bukan

Setelah dihimpit dengan pelbagai dakwaan dan juga baru-baru ini dikatakan turut terpalit isu pelawak yang dikatakan kaki perempuan, Zizan Razak melalui BH Plus mengakui bahawa dia akan menikah dengan gadis piihan hatinya berusia 24 tahun, juga berasal dari Kuala Terengganu.

Tidak menyifatkan perkara tersebut sebagai tindakan drastik ataupun terburu-buru, Zizan memberitahu bahawa keputusan berkenaan dibuat setelah memikirkan usianya yang kini bakal mencecah 31 tahun pada 15 April ini.

“Ya, saya akan berkahwin! Gadis pilihan saya berasal dari Kuala Terengganu. Beliau bekerja dan berusia 24 tahun. Namanya, biarlah rahsia dulu”

“Saya bukan muda lagi, usia sudah mencecah 31 tahun. Sudah masanya saya berkahwin dan memiliki anak. Saya bukan mahu melarikan diri daripada kontroversi yang timbul, tetapi berkahwin mungkin dapat mengelakkan fitnah yang bukan-bukan”

“Lagipun, ibu bapa saya sudah berusia, saya mahu mereka tengok saya naik pelamin dan sempat bermain dengan cucu-cucu,” katanya yang bakal pulang ke kampung tidak lama lagi untuk menyelesaikan urusan merisik dan meminang.

Bagaikan satu kejutan, Zizan dalam masa turut mendedahkan bahawa dia juga menderita dan hati kecil pelawak dan pelakon ini turut sama menangis sehingga keadaan menolak dia untuk mencari ruang dan masa sendiri untuk bernafas.

Sementara itu, Zizan sempat memberitahu bahawa bakal isterinya itu nanti tidak memerlukan solekan tebal untuk kelhatan cantik ditambah lagi, gadis berkenaan turut menghormati kedua ibu bapanya sehingga membuatkan hati Zizan yang sedang terluka tertambat terus. (rtky/s)


Shila Amzah Rasa Jelik Dengan Ayda Jebat?

Berpunca daripada perkataan muah ciked, penyanyi Shila Amzah meluahkan rasa kurang senang dengan perkataan tersebut seakan-akan ditujukan kepada Ayda Jebat melalui akaun Twitter miliknya malah turut mendapat sokongan daripada peminatnya yang berkongsi perasaan yang sama.

Akibat daripada luahan perasaan Shila tersebut, ia mengundang komen balas bukan sahaja daripada peminatnya, malah turut mengundang reaksi kurang senang penyokong Ayda Jebat. Malah ada yang perli kembali Shila dengan video penyanyi tersebut putus cinta yang pernah viral sebelum ini. Ouch!

Menurut kenyataan balas Ayda Jebat melalui portal Murai, pelakon ini mengakui yang dia tidak mempunyai masalah dengan Shila malah turut merasakan Shila bukanlah saingan untuk dirinya – kerana Shila sudah berjaya menempa kejayaan sendiri di peringkat antarabangsa.

“Jika benar ada yang rasa annoying dengan perkara tersebut, seharusnya perkara itu didiamkan sahaja. Sejujurnya, saya sendiri tak kisah jika ada sesiapa pun mahu tweet mengenai perkara itu, saya pun tidak respon perkara tersebut di Twitter tetapi ianya telah mengguris hati peminat-peminat saya,” kata Ayda lagi sambil menyatakan tidak mahu isu tersebut berlanjutan. (rtky/s)


Siti Elizad Kongsikan Gambar Pernikahan

Berita tentang pernikahan pelakon yang semakin popular semenjak membintangi drama Teman Lelaki Upahan ini mendapat perhatian ramai selepas beliau mengakui bukan sengaja mahu merahsiakan rumahtangga yang dibina sejak Januari lalu.

Menerusi akaun Instagram beliau pada hari ini, Siti Elizad berbesar hati untuk kongsikan beberapa keping gambar sekitar majlis pernikahan beliau bersama lelaki pilihan bernama Shamsul Baharin.

Siti Elizad dan Shamsul Baharin Rahman telah selamat diijabkabulkan pada bulan 11 Januari yang lalu yang disempurnakan bapa pengantin perempuan sendiri, Mohd Sharifuddin Baharuddin di Masjid Wilayah Persekutuan Kuala Lumpur.

Pada majlis itu, pihak lelaki menyerahkan mas kahwin sebanyak RM777, tujuh dulang hantaran dan berbalas sembilan dari pihak perempuan. Manakala, wang hantaran pula dirahsiakan.

Buat anda para peminat Siti Elizad, berikut merupakan beberapa keping gambar sekitar majlis pernikahan itu untuk tatapan anda. Kacak juga ya suami Siti Elizad, bertuahlah badan dan semoga berbahagia hendaknya pasangan ini ke akhirnya. (rtky/m)


Yana Samsudin Nafi Tanggung Suami

Ketika pasangan ini melangsungkan perkahwinan baru baru ini juga, ramai peminat yang bertanya sesama sendiri apakah pekerjaan sebenar suami Yana Samsudin dan tidak ramai tahu sebenarnya Fadzil Zahari aktif dalam dunia perniagaan.

Bercakap kepada media baru baru ini, Yana Samsudin menepis dakwaan sesetengah pihak yang beliau menanggung makan minum pakai suaminya itu dengan mengatakan tiada asas untuk orang berkata demikian terhadap cara hidup mereka.

“Dia mempunyai pendapatannya sendiri dan dia sebenarnya seorang yang bijak dalam perniagaan. Pada saya salah faham itu timbul kerana dia jarang menonjolkan latar belakangnya selain orang mengenali dia sebagai adik kepada Farid Kamil,” ujar Yana Samsudin.

Beliau turut menjelaskan yang Fadzil mempunyai sebuah syarikat iaitu Prokuya Studios, sebuah agensi pengiklanan dan pengurusan bakat yang dibangunkan sejak beberapa tahun lalu. Namun pelakon ini tidak mahu bernaung di bawah syarikat suaminya itu.

“Biarlah dia hanya menjadi suami saya dan bukannya terlibat secara profesional dalam kerjaya kerana saya bimbang ia akan memberi kesan kepada hubungan kami nanti. Saya juga kini selesa menguruskan sendiri karier saya,” tambahnya lagi. (rtky/m)


Pengurus Dakwa Abang Zamani Lebih Tahu Ke Mana Perginya Wang Penyanyi Itu

Pelik dengan tindakan keluarga dan juga peguam Zamani Slam, pihak pengurusannya, Johan Aziz, mendedahkan pihaknya kini dilarang untuk berjumpa penyanyi itu sejak dia mula mendapat rawatan di sebuah pusat pemulihan dadah dan menanggap perkara tersebut adalah tidak adil.

“Sejak Zamani menerima rawatan kami tidak dibenarkan untuk berjumpa dengannya melainkan keluarga dan peguamnya sahaja. Bagi saya tindakan itu tidak adil kerana sebagai wakil pengurusannya banyak perkara tentang kerjayanya”

“Ia termasuk urusan persembahan yang dipersetujui lebih awal perlu diselesaikan bagi mengelakkan masalah lain pada masa hadapan,” katanya ketika dihubungi mStar Online.

Terdahulu, abang kepada Zamani (Zulfazil) bersama peguam, Ahmad Zaharil dalam satu sidang media mendakwa penyanyi itu mengalami masalah kewangan serius selain memerlukan RM50,000 untuk melakukan pembedahan tulang belakang yang dihidapinya sejak tiga tahun lalu.

Sementara itu, menurut Johan semua wang hasil persembahan pentas penyanyi akan dimasukkan terus ke akaun peribadinya dan Zamani mengetahui perkara itu malah pengurusnya ini juga dalam masa yang sama terbuka untuk berbincang untuk menyelesaikan masalah tersebut dengan cara baik.

”Benda ini sebenarnya tidak perlu dihebohkan kepada media kerana pihak peguam dan keluarga boleh berjumpa terus dengan saya untuk mendapatkan kepastian tentang isu tersebut. Saya tidak lari ke mana pun. Apa yang mereka buat sekarang hanya akan menambah malu bukan kepada pihak pengurusan tetapi Zamani sendiri”

“Dan sebab itu saya tidak berhasrat untuk menjelaskan secara lanjut berhubung dakwaan itu. Abang Zamani sepatutnya lebih tahu ke mana perginya semua wang Zamani,” katanya. (rtky/s)


Nad Zainal Utamakan Kerjaya Dari Cinta

Pernah dikaitkan bersama Azwan Kombos, Hefny Sahad dan Syarul Ridzwan, Nad Zainal mengakui keutamaanya ketika ini bukanlah untuk bercinta malah mahu lebih memandang lebih serius dan fokus terhadap kerjaya ketika ini.

“Saya mungkin tidak bernasib baik dalam cinta. Kadang-kadang Tuhan tak memberi apa yang kita nak. Tapi itu bukan penamat segala-galanya. Apabila saya tak dapat cinta daripada seorang insan, saya kini dapat rasa cinta daripada orang ramai termasuk peminat. Cinta itu lebih jujur”

“Tak guna juga dapat cinta yang tak jujur daripada seseorang. Oh, ucapan saya itu memang tak ditujukan kepada sesiapa. Ia sangat umum untuk sesiapa saja yang pernah berasa sakitnya bercinta,” jelas pelakon ini kepada BH Plus.

Menurut Nad, apa yang dilakukannya ketika ini bukanlah untuk terus menolak perasaan cinta tersebut tetapi buat masa sekarang, dirinya lebih selesa untuk memberikan sepenuh perhatian kepada kerjaya kerana perkara tersebut merupakan periuk nasinya. (rtky/s)


Fikir Masa Depan, Ayda Jebat Mahu Terlibat Dengan Dunia Perniagaan

Bukanlah mahu mengatakan yang berlakon itu tidak menjamin masa hadapan namun populariti & bakat yang ada hari ini tidak selalu kekal selamanya. Memang ramai selebriti tempatan ceburkan diri dalam perniagaan sebagai satu langkah jaminan masa depan.

Begitu juga Ayda Jebat yang baru baru ini berjaya meraih Artis Baharu Wanita Popular dan Gandingan Serasi Di Layar Kategori Online (bersama Zul Ariffin) di ABPBH 2014, beliau juga kini sedang memikirkan apa yang boleh dilakukan untuk masa depan selain hanya berlakon.

BACA: Ayda Jebat Akui Sedih Tewas Dalam Saingan Anugerah DFKL 2015

“Adik juga sedang berfikir-fikir apa yang Adik nak buat selain daripada berlakon. Bapa Adik pun ada cakap pasal hal ini. Tengoklah macam mana nanti. Mungkin kalau karier lakonan Adik dah stabil, baru Adik nak ceburi bidang perniagaan”

“Tapi rasanya, bukan sekarang. Adik tak nak terkejar-kejar sebab bidang lakonan ni memerlukan Adik untuk bekerja tidak tentu masa,” ujarnya kepada Mangga Online.

Demi masa hadapan juga, Ayda Jebat berkata beliau sudah pun mula mengumpul aset dengan membeli sebuah rumah di Kuala Lumpur sekitar tahun lalu.

“Tak payahlah cakap rumah macam mana yang Adik beli. Cukuplah kalau Adik cakap yang rumah ni terletak di KL,” tambahnya lagi. (rtky/m)


Abam Terima Tawaran Kevin, Mahu Kehidupan Yang Lebih Sihat

Abam Bocey menjelaskan bahawa laungan slogan Gemuk Is Awesome merupakan luahan perasaannya apabila fizikal dirinya seringkali dianggap sebagai faktor yang seringkali dilihat kurang berjaya. Bangkit dengan semangat tersebut, Abam juga sebenarnya mahu menurunkan berat badan.

“Sejujurnya, memang itulah yang saya mahu sampaikan kepada masyarakat. Sebelum ini, saya sentiasa dipandang rendah oleh sesetengah pihak yang mempersoalkan apa yang boleh saya lakukan dengan badan begini,” katanya kepada akhbar Kosmo!

Sementara itu dalam masa yang sama, menjelaskan dia tidak akan menolak tawaran yang dikemukan oleh Kevin Zahri yang mahu membantu dirinya untuk mendapatkan gaya hidup yang lebih sihat dan rupanya Abam juga turut menyimpan hasrat untuk menurunkan berat badan.

“Saya tidak akan menolak. Sejujurnya, sejak tiga bulan lalu, saya sedang berusaha untuk menurunkan berat badan dengan mengawal pengambilan makanan. Saya juga sudah ‘berehat’ memakan nasi dalam tempoh waktu tersebut.

“Kali terakhir saya timbang berat pada tahun lalu ialah 192 kilogram. Kalau boleh, saya mahu mengurangkan berat sebanyak 20 hingga 30 kilogram menjadikan berat hanya 120 kilogram sahaja. Seperti yang saya beritahu, saya bukan mahu kurus sangat, sebaliknya lebih mementingkan kesihatan,” jelas pelawak ini lagi. (rtky/s)


Hanis Dan Hairul Kini Jarang Keluar Malam, Elak Pertelingkahan

Bakal melangsungkan perkahwinan pada 5 Jun ini, debaran semakin dirasai oleh pasangan ini malah dalam masa yang sama, Hanis Zalikha mengakui beruntung kerana menjadi tunangan kepada Hairul Azreen selain menjelaskan mereka kini jarang keluar bersama.

“Saya gembira dan bersyukur sebab semuanya berjalan lancar dan dipermudahkan Allah. Sekarang saya teruja untuk menuju ke alam perkahwinan pula. Insya-Allah, doakan semuanya akan berjalan seperti dirancang,” jelas Hanis kepada majalah Media Hiburan.

Selain itu, Hanis juga berkongsi cerita mengenai kisah dan pengalamannya merasai sendiri apa yang disifatkan sebagai darah manis malah dia turut mendapatkan nasihat dan tunjuk ajar daripada ibu bapanya sebelum menjelang perkahwinan.

“Saya percaya apabila orang mengatakan banyak dugaan ketika berdarah manis, kerana syaitan memang tidak suka manusia melakukan perkara baik dan sebab itu setelah bertunang, kami membuat keputusan untuk jarang berjumpa dan elakkan keluar pada waktu malam”

“Selain itu, Hairul dari dulu berpesan dengan saya, jika berlaku sebarang pertelingkahan, jangan sesekali menyebut perkataan putus atau sebaliknya kerana setiap percakapan adalah doa. Jadi saya sentiasa berhati-hati dan kami sedaya upaya menyelesaikan sesuatu masalah dengan baik,” jelas pelakon dan pengacara manis molek ini.

Manis sungguh saat bertunang kedua pasangan ini. Malah melihatkan dari komen di Instagram milik Hanis, rata-rata peminat Hanis mendoakan yang terbaik kepada pasangan ini. Semoga dipermudahkan urusan menjelang saat pernikahan nanti. (rtky/s)


Pelawak Kontroversi Langgan Pelacur Pula Di Negara Seberang?

Sehingga hari ini, peminat masih tertanya tanya siapakah gerangan pelawak terkenal yang sering memperdaya gadis gadis muda untuk memuaskan nafsunya sendiri melalui mesej mesej nakal dan lucah yang didedahkan pihak media sejak beberapa hari lalu.

Belum usai pun perkara tersebut, kami menerima satu lagi perkhabaran kurang enak tentang pelawak ini. Khabarnya ketika berlangsungnya majlis Anugerah Bintang Popular BH 2014 (ABPBH 2014), beliau tidak dapat hadir kerana ada kerja di negara seberang.

Kerja itu kami faham namun ada sumber kami di sana mengatakan yang pelawak tersebut telah mengunjungi sebuah kelab eksklusif di negara tersebut yang memang pun terkenal dengan aktiviti pelacuran kelas atasan dan beliau tiba sekitar 9.00 malam dan keluar sekitar pukul 3.00 pagi.

Kami memang jahat mulut dan terus berspekulasi yang pelawak kasanova ini memang hadir untuk memuaskan nafsu serakahnya di kelab tersebut. Jangan pula tanya apa sumber kami buat di sana sehingga pagi, dia ‘bangsa’ yang memang nakal sifatnya. HAHA!

Menurut sumber kami itu juga, pelawak ini bukan hadir berseorangan malah turut ditemani rakan rakan rapat yang turut buat hal masing masing di kelab eksklusif itu. Kami harap sangat identiti pelawak ini tidak terbongkar sehingga bila bila, memang gelap masa hadapan dibuatnya.

Bukan mahu suruh bertaubat kerana kami juga dosa tidak terhitung banyaknya namun sebagai seorang selebriti yang dikenali ramai dan sering menjadi idola kanak kanak, ada eloknya pelawak ini hentikan semua sikap gila seks beliau. Masih belum terlambat orang kata. (rtky/m)


Kes Hina Anak, Black Buat Laporan Polis

Beberapa minggu lalu, kecoh di media sosial tentang luahan tidka puas hati penyanyi Black Hanifah terhadap seorang individu yang meninggalkan komen tahap menghina anak sulungnya, Khaleef Dayyan di laman Instagram.

Gagal untuk menghubungi individu terbabit secara langsung, Black Hanifah mengambil keputusan akan membuat laporan polis terhadap seorang penuntut sebuah universiti tempatan yang turut dikhabarkan menghina anak pasangan Scha al-Yahya & Awal Ashaari di internet.

“Saya terpaksa membawa perkara ini ke tengah supaya rakan rakan artis lain tidak mengalami nasib sama. Selepas menghina anak saya, individu berkenaan juga mengutuk anak pasangan pengacara, Awal Ashaari dan Scha Alyahya”

“Jadi, saya tidak mahu lebih ramai artis ataupun orang lain terkena. Saya ambil tindakan ini untuk mengajar masyarakat supaya mereka lebih berhati-hati apabila menulis sebarang komen,” ujarnya kepada Berita Harian hari ini.

Black juga berkata beliau ada kehilangan tawaran selepas amaran keras yang dibuat di Melodi beberapa minggu lalu selain fikirannya terganggu.

“Saya ingin mencari individu berkenaan sampai dapat dan meminta beliau membuat permohonan maaf secara terbuka,” tambahnya lagi. (rtky/m)


Hafiz Suip Akui Silap Warnakan Rambut, Bakal Nikah Awal Tahun Depan

Tindakan Hafiz Suip mewarnakan rambutnya sebelum ini mendapat kritikan hebat namun penyanyi popular ini tidak cepat melatah dan mengakui kesilapannya mewarnakan rambut sehingga menerima tomahan ramai pihak.

“Saya menerima banyak tomahan tapi saya tidak ambil peduli sangat apa yang kata orang kerana apa yang terletak pada hati masing-masing. Apa yang penting nawaitu kita. Saya tidak melenting bila dikritik. Saya hanya berdiam saja”

“Saya tahu lambat laun orang akan berhenti bercakap dan perkara ini akan reda sendiri. Apa yang saya buat ini, dosa dan pahala saya tanggung sendiri. Janji saya tidak tinggal solat dan soal itu biar antara saya dengan Tuhan,” komennya terhadap isu tersebut.

Hafiz berkata demikian ketika ditemui pada majlis pelancaran lagu runut bunyi filem Pilot Cafe berjudul Untuk Cinta, di Kuala Lumpur, semalam.

Sementara itu, berkongsi mengenai gandingannya sekali lagi bersama Adira menerusi lagu Untuk Cinta, Hafiz menyatakan mereka dapat bekerjasama dengan baik.

“Ini kali kedua kami bergandingan selepas lagu Ombak Rindu empat tahun lalu. Kami profesional. Lagipun perkara itu sudah lepas, dan masing-masing sudah tiada perasaan lagi. Tapi saya dengan Adira sehingga kini tetap sebagai kawan. Lagipun kami dibawah pengurusan yang sama”, katanya.

Selain itu, Hafiz juga memberitahu dia mungkin akan melangsungkan perkahwinan bersama bakal isterinya, Effy, sekitar awal tahun depan.

“Setakat ini tidak ada tarikh sebenar tetapi tunang saya akan tamat belajar sekitar Ogos atau September tahun ini. Insha Allah, kami akan bernikah dalam awal tahun depan atau bulan Mei sempena ulang tahun kelahiran tunang saya”

“Kalau ikutkan saya mahu beri peluang tunang saya timba pengalaman bekerja dulu sekurang-kurang 6 bulan. Namun, jika keluarga mahukan kami segera bernikah, kami hormati keputusan mereka”, katanya. (rtky/s)


Norman Hakim, Isteri Selamat Timang Anak Lelaki Kedua

Tahniah kami ucapkan kepada Norman Hakim dan juga isteri, Memey Suhaiza yang sudah pun selamat menyambut kelahiran cahaya mata lelaki kedua mereka seberat 3.45 kilogram, semalam (8 April) pada pukul 9.57 malam.

Berita gembira tersebut dikongsikan bersama oleh Norman Hakim melalui akaun Instagram miliknya dan mendapat reaksi positif daripada peminat dengan kelahiran cahaya mata kedua pasangan ini. Norman dan Memey juga dikurniakan anak lelaki sebelum ini yang diberi nama Mohamed Darwisz Hakim.

Sebelum ini, Memey pernah memberitahu bahawa dia sudah pun menyediakan nama untuk anak kedua mereka ketika kandungan masih berusia 4 bulan lagi. Seronoklah Norman selepas ini kerana nanti ada dua orang jejaka boleh teman pergi gym selalu. (rtky/s)


Zizan Razak Mahu Pelawak Terbabit Tampil, Percaya Rezeki Datang Dari Tuhan

Selepas nama Tauke terpalit dengan kontroversi yang dikaitkan dengan dua orang wanita yang tampil membuat pendedahan mengejutkan mengenai gangguan seksual yang diterima daripada seorang pelawak yang menjijikkan, kini nama Zizan Razak pula menjadi sebutan.

Mengakui terkejut dengan perkara berkenaan, Zizan berkata dia tidak selesa apabila ada sesetengah pihak mengaitkan namanya dengan kontroversi negatif itu.

“Saya terkejut dan tidak selesa apabila orang mula bertanyakan saya kesahihan cerita ini. Lebih memeranjatkan apabila ada peminat yang ‘tagged’ nama saya di laman sosial Facebook dan Twitter. Saya tahu mereka hanya `tagged’ saja, tiada maksud menuduh saya”

“Tetapi ia bahaya buat kerjaya saya sebagai selebriti. Namun, saya tidak tercalar dengan isu ini kerana rezeki datangnya dari Allah SWT. Mungkin ini satu lagi ujian buat saya,” kata Zizan dalam pertemuan dengan BH Plus.

Menurut Zizan, dia mahu pelawak popular yang dimaksudkan menyelesaikan dakwaan itu secepat mungkin kerana selagi tidak diselesaikan, ramai pelawak lain bakal menerima tempiasnya dan berharap perkara tersebut mampu membersihkan nama pelawak-pelawak yang terpalit dengan isu tidak bermoral ini. (rtky/s).


Erra Fazira Tertekan Hubungan Dengan Bekas Suami Disalah Anggap

Melihatkan kepada kemesraan pasangan ini ketika menyambut hari lahir anak mereka baru-baru ini, Erra Fazira mengakui sedikit tertekan apabila hubungan baiknya dengan bekas suami, Engku Emran disalah anggap sehingga ada yang mahu mereka kembali semula sebagai pasangan suami-isteri selepas bercerai.

“Saya akui ada sedikit tertekan bila apa yang kami lakukan disalah anggap oleh segelintir masyarakat. Kami masih berbaik adalah semata-mata demi Aleesya dan bukan untuk hidup bersama kembali (sebagai suami-isteri).

“Orang ramai tidak tahu kenapa kita berpisah, ia sudah tentu kerana ada sebab tertentu dan bukan suka-suka. Saya juga mahu mengajar dan menjadi contoh kepada masyarakat terutamanya yang turut melalui perkara seperti ini untuk berbaik demi anak mereka”

“Alhamdulillah, ramai juga yang beri reaksi positif dan nampak apa yang cuba saya sampaikan daripada melihat ia sebagai berbaik untuk kembali sebagai suami isteri,” ujarnya kepada mStar Online.

Tambah Erra, dia akan meneruskan perhubungan tersebut walaupun jika kedua-dua mereka mendirikan rumah tangga dengan pasangan masing-masing suatu hari nanti. Namun dalam masa yang sama, Erra enggan mengulas lanjut mengenai lelaki yang dikaitkan bersamanya ketika ini. (rtky/s)


Nad Zainal Anggap Peminat Kekuatan Utama Artis

Segalanya bermula dengan impian, begitu jugalah dengan apa yang diimpikan oleh Nad Zainal yang mahu melebarkan sayapnya di dalam bidang pengarahan. Malah pelakon ini tidak pernah putus asa mendalami belakang tabir.

Merancang untuk memulakan impiannya itu melalui pengarahan filem pendek, Nad dalam masa yang sama turut berterima kasih kepada peminatnya yang tidak henti-henti memberikan sokongan kepada dirinya dalam melakar sejarah di industri hiburan.

“Dalam entertainment business ini, peminat memainkan peranan penting dalam menentukan kejayaan artis. Nad lihat perlu untuk setiap artis menjaga peminat masing-masing. Bagi Nad, sokongan peminat yang kuat barulah boleh bertahan dalam industri ini,” ujar pemenang anugerah Pelakon TV Wanita Popular ini.

Sementara itu, Tonton juga turut melaporkan bahawa muka Nad kelihatan ‘masam’ pada majlis tersebut kerana dia sangat penat selepas terlibat dengan latihan lakonan dan tarian malah terus datang ke Genting bagi menghadiri anugerah ABPBH 2014. (rtky/s)


Benjy Didakwa Edar Dadah & Berdepan Hukuman Mati

Benjy atau nama sebenarnya Khaeryll Benjamin Ibrahim, yang sebelum ini telah ditahan buat kali keempat, bersama rakannya, Raja Shariff Hidayatullah Raja Shariffudin, telah dihadapkan ke Mahkamah Majistret hari ini atas tuduhan mengedar dadah pada 27 Mac lepas.

Benjy dan Raja Shariff didakwa mengedar dadah jenis methamphetamine seberat kira-kira 1.32 kilogram.
Dalam kejadian bulan lepas, mereka ditahan dalam satu sekatan jalan raya di hadapan sebuah stesen minyak di Jalan Pagoh-Muar jam 1.40 pagi. Tiada pengakuan direkodkan daripada kedua-duanya.

Mereka didakwa mengikut Seksyen 39B(1)(a) Akta Dadah Berbahaya 1952 dan boleh dihukum di bawah Seksyen 39B(2) akta yang sama dan dibaca bersama Seksyen 34 Kanun Keseksaan. Jika sabit kesalahan mereka boleh dijatuhkan hukuman mati mandatori.

Kedua-duanya yang memakai pakaian lokap polis kemudian mengangguk faham selepas pertuduhan dibacakan di hadapan Majistret Mohd Syafiq Mustaza.

Kes pendakwaan dikendalikan oleh Timbalan Pendakwa Raya Muhammad Shukri Hussain sementara kedua-dua tertuduh diwakili peguambela Aqeeb Lizalman Nordin Zamery dan Farhan Read.

Terdahulu, peguambela memohon mahkamah untuk mendapatkan kertas pertuduhan terhadap anak guam mereka dan mahu laporan kimia mengenai kes terbabit dipercepatkan.

Muhammad Shukri tidak mempunyai halangan untuk memenuhi permintaan pihak pembelaan tetapi memaklumkan kepada mahkamah mengenai laporan kimia memerlukan tempoh untuk disiapkan. Mohd Syafiq kemudian menetapkan 28 Mei ini sebagai tarikh sebutan semula kes. (rtky/s)


Hafreez Adam Hormati Izreen Azminda Sebagai Senior Bidang Lakonan

Selepas Amar Baharin dan Nazrief Nazri, nama pelakon baru, Hafreez Adam pula kini dikaitkan dengan aktres yang memegang status ibu tunggal, Izreen Azminda. Malah khabarnya merekea dikatakan sedang rapat sehingga ada ada pihak yang mendakwa Izreen dan Hafreez kini sedang mengenali hati budi masing-masing.

“Sejujurnya, saya baru tahu gosip itu. Perkara itu hanya gosip sahaja. Saya sendiri tak suka bercerita perihal peribadi. Tetapi untuk isu ini, saya harus memberikan penjelasan. Saya rapat dengan Izreen kerana dia senior dalam dunia lakonan”

“Saya rasa malu kerana gosip ini keluar. Ianya boleh mendatangkan perkara buruk dalam perhubungan kami sebagai seorang kawan. Saya sendiri tak mahu orang lihat saya sebagai pendatang baru yang mahu mengambil kesempatan”

“Pihak yang timbulkan isu ini pun tidak harus berbuat begitu. Saya juga bengang kerana apabila gosip ini keluar, reputasi Izreen sebagai seorang wanita terjejas. Kami hanya berkawan, tetapi orang lain salah tafsir,” jelas Hafreez yang dalam masa yang sama turut simpati terhadap Izreen.

Selain itu, pelakon baru ini juga beranggapan bahawa gosip sebegitu tidak akan membuatkan namanya dikenali di dalam industri hiburan dan sekali lagi menekankan bahawa dia menghormati Izreen sebagai senior dalam bidang lakonan. (rtky/s)


Shah Iskandar: Sharnaaz Ada Hak Untuk Bersuara

Selepas Shah Iskandar meraih kemenangan di Anugerah Bintang Popular BH 2014 (ABPBH 2014) baru baru ini, Sharnaaz Ahmad telah meluahkan rasa tidak puas hati dengan kemenangannya pesaingnya itu dalam kategori Pelakon TV Lelaki Popular.

Dalam kenyataan terbaru kepada mStar Online Shah Iskandar yang turut menewaskan Aaron Aziz, Amar Baharin dan Adi Putra berkata Sharnaaz Ahmad mempunyai hak untuk bersuara & berikan pandangan beliau tentang kemenangannya kerana mempunya nama yang kuat dalam industri.

“Saya hanya boleh katakan no comment mengenai perkara ini kerana itu merupakan hak dia untuk lontarkan pendapat apa yang dia rasa. Bagi saya sesiapun berhak untuk melontarkan pendapat dan bersuara kerana itu merupakan hak masing-masing sebab mereka juga berkerja keras untuk memenangi anugerah tersebut,” ujarnya mengulas perkara ini.

Shah Iskandar dalam kenyataan sama berkata beliau masih terkejut dengan kemenangan dua tahun berturut turut ini dan menganggap ianya rezeki Tuhan selain berterima kasih akan kerja keras peminat yang mengundi dan menyokong selama ini.

“Kemenangan ini juga merupakan hadiah kepada peminat saya yang sentiasa menyokong dan mengundi hingga meraih kejayaan,” tambahnya. (rtky/m)


Zizie Ezette Lebih Selesa Merendah Diri

Mengakui rindu untuk kembali muncul di kaca televisyen mahupun filem, Zizie Ezette memberitahu bahawa jika dia ingin kembali berlakon, dia berazam mahu menurunkan berat badannya terlebih dahulu.

BACA: Pakaian Seksi Zizie Ezette Di ABPBH 2014 Jadi Bualan Ramai

“Saya rindu nak berlakon, memang saya mahu buat comeback tetapi saya mahu turunkan badan saya dulu sebelum membuat kemunculan semula nanti. Selain itu, saya pernah terfikir nak berlakon dengan Sam tetapi saya takut nanti kami lebih banyak gelak,” katanya kepada portal Malaysian Digest.

Selain itu, pelakon ini juga lebih selesa dengan kehidupannya kini lebih-lebih lagi apabila ia melibatkan privasi keluarga dan insan tercinta.

“Tiada apa-apa perkembangan terbaru dan sensasi untuk saya kongsikan. Saya menjalani kehidupan yang biasa-biasa saja. Saya selesa dan seronok dengan kehidupan low profile. Kali ini pun saya datang kerana dijemput sebagai penyampai anugerah ABPBH 2014″

“Sebenarnya, sejak dari dulu lagi saya memang tidak suka dunia glamor tetapi kerjaya membuatkan saya dikenali ramai orang. Saya lebih senang dan suka berada dalam dunia saya sendiri bersama keluarga dan kawan-kawan saya sendiri. Saya selesa macam tu,” katanya. (rtky/s)


Zul Ariffin: Kekasih Saya Hanya Gayatri

Bukan pertama kali nampaknya pelakon Zul Ariffin dikaitkan dengan pelakon Singapura, Elfaeza Ul Haq dan kali ini kemesraan mereka ketika majlis Anugerah Bintang Popular BH 2014 baru baru ini menjadi punca terbaru mengatakan mereka menjalin hubungan cinta secara rahsia.

Bercakap kepada Harian Metro hari ini, Zul Ariffin sekali lagi menafikan sekeras-kerasnya gossip mengatakan beliau mempunyai kekasih lain selain Gayatri Su-Lin Pillai.

“Saya dah banyak kali cakap kekasih saya hanya Gayatri dan satu Malaysia sudah tahu benda itu. Yang mereka hendak tambah lagi kekasih saya kenapa?” ujarnya.

BACA: Aksi Mesra Zul Ariffin Dan Gayatri Bercuti Sama Di Bali

Laporan turut menyebut yang ada sumber menyampaikan Zul Ariffin dan Elfaeza Ul Haq sering keluar makan bersama di Damansara Perdana sehingga lewat malam. Gosip mengatakan mereka berdua menjalinkan hubungan cinta sudah bermula sejak Jun tahun lalu.

“Saya hairan orang masih bercakap begitu? Padahal tidak ada pun kami lepak (berdua). Kenapa suka-suka main tuduh, agak agaklah sebab mengarut saja. Kalau orang nak kupas benda macam itu dan kalau ada benda nak sorok, takkanlah saya nak buat depan orang ramai?” tambahnya.

Zul Ariffin & Gayatri Su-Lin Pillai telah menjalinkan hubungan serius sejak Mei 2012. (rtky/m)